**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

 **ΠΡ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

Στην Αθήνα, σήμερα, 13 Οκτωβρίου 2020, ημέρα Τρίτη και ώρα 16.40΄, στην Αίθουσα της Ολομέλειας του Μεγάρου της Βουλής, συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης, υπό την προεδρία του Προέδρου της, κ. Μάξιμου Χαρακόπουλου, με θέμα ημερήσιας διάταξης την ενημέρωση των μελών της Επιτροπής από τον Υπουργό Μετανάστευσης και Ασύλου, κ. Παναγιώτη Μηταράκη, σύμφωνα με το άρθρο 32 παρ. 9 του Κανονισμού της Βουλής, σχετικά με την «Κατασκευή Περιφερειακών Υπηρεσιών, δομών και διακριτών χώρων του άρθρου 8 του ν. 4375/2016 στα νησιά Σάμο, Κω και Λέρο».

Στη συνεδρίαση παρέστησαν ο Υπουργός Μετανάστευσης και Ασύλου, κ. Παναγιώτης Μηταράκης, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αυγερινοπούλου Διονυσία – Θεοδώρα, Βούλτεψη Σοφία, Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Καππάτος Παναγής, Καραγκούνης Κωνσταντίνος, Καρασμάνης Γεώργιος, Κατσαφάδος Κωνσταντίνος, Κελέτσης Σταύρος, Κοτρωνιάς Γεώργιος, Κούβελας Δημήτριος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Κώτσηρας Γεώργιος, Λαμπρόπουλος Ιωάννης, Μάνη – Παπαδημητρίου Άννα, Μελάς Ιωάννης, Μπούγας Ιωάννης, Παππάς Ιωάννης, Λοβέρδος Ιωάννης, Ακτύπης, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Χιονίδης Σάββας, Αγαθοπούλου Ειρήνη – Ελένη, Σαντορινιός Νεκτάριος, Ζαχαριάδης Κωνσταντίνος, Καλαματιανός Διονύσιος – Χαράλαμπος, Βίτσας Δημήτριος, Καφαντάρη Χαρούλα (Χαρά), Λάππας Σπυρίδωνας, Μουζάλας Ιωάννης, Παπαηλιού Γεώργιος, Πούλου Παναγιού (Γιώτα), Ραγκούσης Ιωάννης, Σπίρτζης Χρήστος, Χατζηγιαννάκης Μιλτιάδης, Ψυχογιός Γεώργιος, Πουλάς Ανδρέας, Καμίνης Γεώργιος, Κεγκέρογλου Βασίλειος, Λιακούλη Ευαγγελία, Δελής Ιωάννης, Κανέλλη Γαρυφαλλιά (Λιάνα), Κομνηνάκα Μαρία, Μυλωνάκης Αντώνιος, Χήτας Κωνσταντίνος, Αδαμοπούλου Αγγελική και Μπακαδήμα Φωτεινή.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Καλησπέρα σας. Εν πρώτοις, εκ μέρους του Προεδρείου, της Αντιπροέδρου, κ. Σοφίας Βούλτεψη και του Γραμματέα, κ. Στάθη Κωνσταντινίδη, να ευχαριστήσω για τη διακομματική ανανέωση της εμπιστοσύνης σας στο πρόσωπό μας.

Η Επιτροπή μας, σήμερα, έχει ως θέμα ημερήσιας διάταξης την ενημέρωση από τον Υπουργό Μετανάστευσης και Ασύλου, κ. Νότη Μηταράκη, σύμφωνα με το άρθρο 32 παρ. 9 του Κανονισμού της Βουλής, σχετικά με την «Κατασκευή Περιφερειακών Υπηρεσιών, δομών και διακριτών χώρων του άρθρου 8 του ν. 4375/2016 στα νησιά Σάμο, Κω και Λέρο».

 Πριν δώσω τον λόγο στον κ. Υπουργό, θα ήθελα να επισημάνω ότι το προσφυγικό - μεταναστευτικό πρόβλημα έχει δημιουργήσει, ιδίως στα νησιά του ανατολικού Αιγαίου, δυσεπίλυτα προβλήματα, τεράστια αναστάτωση, εντάσεις στις τοπικές κοινωνίες, ακόμη και αντιπαραθέσεις μεταξύ μεταναστών και κατοίκων. Πολλές φορές, είδαμε γεγονότα που μας λύπησαν και μας ανησύχησαν.

Αναμφίβολα, από το 2015 , ο όγκος των ροών στη χώρα μας, ως βασική πύλη εισόδου στην Ευρώπη, ήταν πολύ δύσκολα διαχειρίσιμος, ιδιαίτερα σε περιπτώσεις όπως της Μόριας στη Λέσβο, που η κατάσταση ξέφυγε από κάθε έλεγχο. Οι συνθήκες διαβίωσης για τους εγκατεστημένους εκεί ήταν πραγματικά αφόρητες, τόσο από πλευράς υγιεινής όσο και ασφάλειας. Οι περιγραφές ταξίδευαν στο εξωτερικό και αμαύρωναν την εικόνα της χώρας διεθνώς.

Στο περιβάλλον αυτό, βρίσκουν την ευκαιρία και δρουν κάθε λογής στοιχεία, όπως φάνηκε και από τους Αφγανούς δράστες της πυρπόλησης του καταυλισμού στη Μόρια. Επιπλέον, αμφιβόλου προθέσεων Μη Κυβερνητικές Οργανώσεις λειτουργούσαν σαν κράτος εν κράτει και, όπως φαίνεται από τις πρόσφατες καταγγελίες που είδαν το φως της δημοσιότητας, κάποιες δρούσαν σε συνεργασία ακόμη και με άλλες δυνάμεις, για τη μεταφορά παράτυπων μεταναστών στην Ελλάδα, με παράλληλη ακύρωση των σχεδίων του ελληνικού λιμενικού.

Στην απαράδεκτη αυτή κατάσταση, έπρεπε να μπει μια τελεία και η τελεία αυτή να μπει σε όλα τα επίπεδα. Πρώτον, στην οργάνωση και λειτουργία των κέντρων υποδοχής και των δομών φιλοξενίας, δεύτερον, στον τρόπο διαχείρισης και τον χρόνο διεκπεραίωσης των αιτημάτων ασύλου, τρίτον, στην ανεξέλεγκτη δράση ορισμένων ΜΚΟ, που πίστεψαν ότι η χώρα είναι ξέφραγο αμπέλι, όπου ο καθένας μπορεί να κάνει ότι του αρέσει, τέταρτον, στις επιστροφές όσων απορρίπτεται το αίτημα του ασύλου τους και, πέμπτον, στην αποτελεσματική φύλαξη των συνόρων.

Σε αυτό το πλαίσιο, οφείλω να αναγνωρίσω ότι είναι ιδιαίτερα ενθαρρυντικές οι πρωτοβουλίες που λαμβάνονται το τελευταίο διάστημα και επιχειρούν να ξεκαθαρίσουν το τοπίο του μεταναστευτικού, που εξακολουθεί να παραμένει οξυμένο. Ανάμεσα σε αυτές, είναι και αυτή που πρόκειται να μας παρουσιάσει, σήμερα, ο κύριος Υπουργός σχετικά με τις απαραίτητες υποδομές που πρόκειται να κατασκευαστούν για δομές φιλοξενίας σε τρία νησιά μας, οι οποίες θα δημιουργήσουν και ανθρωπινότερες, αλλά και ασφαλέστερες, συνθήκες διαβίωσης για τους φιλοξενούμενους.

Σε κάθε περίπτωση, η ορθή διαχείριση του θέματος προϋποθέτει, εκτός από τις δικές μας ενέργειες, την ουσιαστική αλληλεγγύη της Ευρώπης, η οποία δεν πρέπει να εξαντλείται σε κονδύλια ενίσχυσης, όπως έχουμε επισημάνει επανειλημμένως, αλλά και την έμπρακτη συνεργασία της Τουρκίας που, αυτή τουλάχιστον τη στιγμή, δεν φαίνεται διατεθειμένη να την παράσχει. Αντιθέτως, χρησιμοποιεί το μεταναστευτικό ως απειλή για να αποτρέψει τη λήψη κυρώσεων από την Ευρωπαϊκή Ένωση. Και, δυστυχώς, εκ μέρους κάποιων ευρωπαϊκών κρατών, φαίνεται αυτή η τακτική να βρίσκει ευήκοα ώτα και μια καλή πρόφαση για να αναβάλλουν το αυτονόητο.

Όπως, επίσης, οφείλω να πω ότι η πρόταση της Ευρωπαϊκής Επιτροπής, για τη νέα μεταναστευτική πολιτική της Ευρωπαϊκής Ένωσης, είναι κατώτερη των προσδοκιών μας, αλλά και των περιστάσεων. Χρειαζόμαστε δικαιότερη κατανομή βαρών σε όλα τα κράτη - μέλη και κοινή πολιτική επιστροφών στις χώρες προέλευσης και καταγωγής.

Επειδή, όμως, κύριε Υπουργέ, το μεταναστευτικό απασχολεί έντονα την ελληνική κοινωνία, θα ήταν χρήσιμο, εκτός της ενημέρωσης για την κατασκευή νέων δομών στα νησιά, να ενημερώσετε την Επιτροπή για την κατάσταση, στην οποία βρισκόμαστε, σήμερα, από απόψεως ροών, επιστροφών, μετεγκαταστάσεων σε άλλες χώρες της Ευρωπαϊκής Ένωσης.

Ποιοι οι χρόνοι απόδοσης του ασύλου, μετά τις αλλαγές που υπήρξαν στη νομοθεσία; Ποιες είναι οι προθέσεις σας για τις δομές στην ηπειρωτική Ελλάδα; Διαβάζω ότι όχι μόνο δεν θα υπάρξουν νέες δομές, αλλά θα μειωθούν, το επόμενο διάστημα. Και τέλος, τι γίνεται με το πρόγραμμα φιλοξενίας μεταναστών, που έλαβαν καθεστώς ασύλου, σε ξενοδοχεία; Για πόσο διάστημα είναι αυτά τα προγράμματα; Διότι, κάποιοι επιχειρούν να τα παρουσιάσουν ως νέες μόνιμες δομές. Η υπεύθυνη ενημέρωση, νομίζω ότι είναι η καλύτερη απάντηση σε όσους επιχειρούν με φήμες να δημιουργήσουν εντυπώσεις, προκαλώντας ανησυχία στις τοπικές κοινωνίες, όπως οι διαδόσεις ότι θα μείνουν μόνιμα.

Σας καλώ, λοιπόν, κύριε Υπουργέ, από το βήμα της Βουλής, το πλέον επίσημο βήμα, να ενημερώσετε για τις νέες δομές στα νησιά, αλλά και να διασκεδάσετε τις φήμες, ενημερώνοντας την Επιτροπή συνολικότερα για τη μεταναστευτική πολιτική της χώρας.

Κύριε Υπουργέ, έχετε τον λόγο.

**ΠΑΝΑΓΙΩΤΗΣ (ΝΟΤΗΣ) ΜΗΤΑΡΑΚΗΣ (Υπουργός Μετανάστευσης και Ασύλου):** Ευχαριστώ πολύ, κύριε Πρόεδρε, και συγχαρητήρια για την επανεκλογή σας.

Κυρίες και κύριοι συνάδελφοι, στην αίθουσα και στην τηλεδιάσκεψη, απέστειλα, στον Πρόεδρο της Βουλής, αίτημα για τη συνεδρίαση της Επιτροπής, με σκοπό την ενημέρωση των μελών, σχετικά με την κατασκευή περιφερειακών υπηρεσιών δομών και διακριτών χώρων, του άρθρου 8 του ν.4375 του 2016, στα νησιά Σάμο, Κω και Λέρο, όπως ορίζει η παράγραφος 9 του άρθρου 32 του Κανονισμού της Βουλής, λόγω του ύψους του προϋπολογισμού του έργου.

Η συζήτηση είχε, αρχικά, προγραμματιστεί για την Παρασκευή. Καθώς, όμως, κόμματα της αντιπολίτευσης ζήτησαν περισσότερο χρόνο να μελετήσουν το φάκελο, δεχτήκαμε την αναβολή για τη σημερινή ημερομηνία.

Δράττομαι, όμως, της ευκαιρίας, να σας μεταφέρω κάποια στοιχεία που παρουσιάσαμε χθες, δηλαδή, τα στοιχεία 9μήνου για το μεταναστευτικό.

Όπως γνωρίζετε, η Κυβέρνηση, αναπτύσσει την Εθνική Στρατηγική Μετανάστευσης 2020 – 2021, με μετρήσιμους στόχους. Πρώτον, τον ουσιαστικό περιορισμό των ροών και, δεύτερον, τον δραστικό περιορισμό των επιπτώσεων της κρίσης στις τοπικές κοινωνίες, τα νησιά και στην Ηπειρωτική Ελλάδα, εφαρμόζοντας μία αυστηρή, αλλά δίκαιη, μεταναστευτική πολιτική, σεβόμενοι το Διεθνές Δίκαιο και τις Ευρωπαϊκές αξίες, αλλά, ξεκάθαρα, στέλνουμε το μήνυμα ότι η χώρα μας δεν θέλει να είναι η πύλη εισόδου της Ευρώπης για μετανάστες.

Στο 9μηνο, πραγματοποιήσαμε επτά σημαντικές αλλαγές.

Πρώτη σημαντική αλλαγή. Οι ροές μειώθηκαν φέτος κατά 73%. Οι αφίξεις μεταναστών στη χώρα μας, το 2020, είναι 12.289, ενώ, την αντίστοιχη περίοδο του 2019, ήταν 44.734. Να τονίσω, ότι τα τρία τέταρτα (3/4) των φετινών αφίξεων πραγματοποιήθηκαν το πρώτο 3μηνο του 2020. Στο τελευταίο εξάμηνο, δηλαδή, από τον Απρίλιο μέχρι τέλη Σεπτεμβρίου, η μείωση των ροών είναι 91% και στα νησιά μας 96%. Συγκεκριμένα, το τελευταίο εξάμηνο στα νησιά του Αιγαίου, αφίχθησαν 1.164 μετανάστες, ενώ πέρυσι είχαν αφιχθεί 29.973. Επαναλαμβάνω, 1.164 φέτος, 29.973 πέρυσι.

Δεύτερη σημαντική αλλαγή, η επίσπευση των διαδικασιών ασύλου. Με τις νομοθετικές αλλαγές στη διαδικασία που πραγματοποιήθηκε με τον ν.4639/2019, τον ν.4686/2020 και τις αλλαγές που έχουν επέλθει στην οργάνωση της Υπηρεσίας Ασύλου, έχουμε αυξήσει την έκδοση αποφάσεων κατά 82% το 2020. Το 2020, εκδώσουμε 66.000 αποφάσεις, ενώ πέρυσι, στο αντίστοιχο χρονικό διάστημα, είχαν εκδοθεί 36.000 αποφάσεις. Αποτέλεσμα, η μείωση κατά 36% των εκκρεμών αποφάσεων ασύλου.

Να σημειώσω ότι στα πρόσφατα στοιχεία της Eurostat, η Ελληνική Υπηρεσία Ασύλου είναι η δεύτερη πιο αποτελεσματική στην Ευρώπη. Μπροστά μας είναι οι Γερμανοί, που εκδίδουν διπλάσιες αποφάσεις, αλλά με τους τριπλάσιους υπαλλήλους. Άρα, σε σχέση με τον αριθμό των υπαλλήλων, είμαστε οι πιο αποτελεσματικοί στην Ευρώπη και στόχος μας, το 2021, είναι να εκκαθαρίσουμε ολικά τις εκκρεμείς υποθέσεις, υποχρέωση της χώρας μας και υποχρέωση απέναντι στους ανθρώπους, οι οποίοι έχουν υποβάλει αιτήσεις ασύλου και για να μην έχουμε συμφόρηση στις δομές φιλοξενίας.

Τρίτη σημαντική αλλαγή. Πλέον, το τελευταίο 3μηνο, έχουμε ένα θετικό ισοζύγιο νομίμων αναχωρήσουν από τη χώρα μας σε σχέση με τις αφίξεις. Το τελευταίο 3μηνο, έφυγαν από τη χώρα μας 3.746 πρόσφυγες και μετανάστες, ενώ, το ίδιο διάστημα, οι αφίξεις ήταν 2.415. Από την αρχή του έτους, έχουν φύγει 7.435 άτομα και εκκρεμούν 3.151 συμφωνημένες μετεγκαταστάσεις. Είναι κρίσιμο και το τονίζω να εφαρμόσει η Τουρκία την κοινή δήλωση Ευρωπαϊκής Ένωσης – Τουρκίας, διότι, από τον Μάρτιο του 2020, έχει διακόψει την αποδοχή επιστροφών προς την Τουρκία, προφασιζόμενη λόγους δημόσιας υγείας.

Τέταρτη σημαντική αλλαγή, ο έλεγχος των Μ.Κ.Ο.. Είδατε, πρόσφατα, τη δικογραφία που σχηματίστηκε στη Λέσβο, για τη δράση Μη Κυβερνητικών Οργανώσεων. Δημιουργήσαμε ένα νέο πλαίσιο ελέγχου της λειτουργίας και της οικονομικής δραστηριότητας των Μη Κυβερνητικών Οργανώσεων του μεταναστευτικού και, χάρη στις προσπάθειές μας, η ίδια η κοινωνία των πολιτών αισθάνεται, πλέον, ασφαλής και θωρακισμένη απέναντι σε έκνομες και υπονομευτικές για το ανθρωπιστικό της έργο συμπεριφορές.

Πέμπτη σημαντική αλλαγή, ο περιορισμός των παροχών προς αιτούντες άσυλο. Περιορίσαμε στις περιπτώσεις έκδοσης τελεσίδικης διοικητικής απόδοσης ασύλου, την παροχή στέγης και επιδόματος στον ένα μήνα αντί έξι, που ίσχυε μέχρι φέτος. Σε συνδυασμό με την επιτάχυνση της έκδοσης αποφάσεων ασύλου, αυτό σημαίνει, στην πράξη, ότι οι αιτούντες άσυλο στη χώρα μας θα λαμβάνουν ειδικά επιδόματα για λίγους μόνο μήνες αντί για αρκετά χρόνια που συνέβαινε στο παρελθόν, γιατί, ουσιαστικά, στο παρελθόν, δίναμε οικονομικά κίνητρα για να έρθουν παράτυπα στη χώρα μας μετανάστες. Ουσιαστικά, χρηματοδοτούσαμε τα κυκλώματα των «λαθροδιακινητών», που εκμεταλλεύονταν τον ανθρώπινο πόνο.

Έκτη σημαντική αλλαγή, η αποσυμφόρηση των νησιών μας. Τα πέντε νησιά του Αιγαίου αντιμετώπισαν ακραίες ροές την πενταετία 2015 - 2019.

Αυτές οι αυξημένες ροές σε συνδυασμό, πρώτον, με την πολύ αργή διαδικασία ασύλου που μας κληροδότησε ο ΣΥΡΙΖΑ και, δεύτερον, με τον γεωγραφικό περιορισμό που αποδέχτηκε ο ΣΥΡΙΖΑ στην κοινή δήλωση του 2016 ήταν οι αιτίες για τον υπερπληθυσμό στις δομές των νησιών μας.

Σήμερα, τα νέα δεδομένα και στις ροές και στην έκδοση αποφάσεων μάς επιτρέπουν να μιλάμε για διατηρήσιμη αποσυμφόρηση. Ήδη, φέτος, έχουν μειωθεί κατά 53% από την 1η Ιανουαρίου οι διαμένοντες στις δομές φιλοξενίας και κατά 49% συνολικά οι διαμένοντες στα νησιά. Αυτή την αποσυμφόρηση που είδαμε στα νησιά, θα τη δούμε και στην ηπειρωτική Ελλάδα, καθώς, φέτος, κλείνουμε όλα, τα 67, ξενοδοχεία που χρησιμοποιούμε στο πρόγραμμα ΦΙΛΟΞΕΝΙΑ, γιατί, πλέον, δεν χρειάζονται και έτσι, 67 δομές κλείνουν οριστικά, το ρωτήσατε και πριν, κύριε Πρόεδρε, στην τοποθέτησή σας. Επίσης, σκοπεύουμε, το 2021, να κλείσουμε έξι υφιστάμενες δομές φιλοξενίας. Άρα, όχι μόνο αποσυμφόρηση των νησιών μας. Το αποτέλεσμα της πολιτικής φύλαξης των συνόρων και αύξησης των αποφάσεων ασύλου μάς επιτρέπει πλέον να μιλάμε για αποσυμφόρηση σε όλη τη χώρα.

Η έβδομη σημαντική αλλαγή, τα κλειστά ελεγχόμενα κέντρα. Με κεντρικό μας σύνθημα «Ποτέ πια άλλη Μόρια», προχωράμε σε ένα φιλόδοξο, αλλά, συνάμα, ρεαλιστικό σχέδιο δημιουργίας κλειστών ελεγχόμενων δομών και στα νησιά και στην ηπειρωτική Ελλάδα. Δομές που θα έχουν σύγχρονα μέσα ελέγχου της εισόδου και εξόδου, με έλεγχο των εισερχομένων, ό,τι μπαίνει μέσα στη δομή θα ελέγχεται καθημερινά, με διπλές περιφράξεις τύπου ΝΑΤΟ, με δρόμο ανάμεσα στις δύο περιφράξεις, για να μπορεί το περιπολικό της Ασφάλειας να ελέγχει ότι δεν υπάρχει παραβίαση της περίφραξης, με συστήματα ασφάλειας και πυρασφάλειας και με αρκετά περισσότερο χώρο ανά ωφελούμενο, ώστε να υπάρχουν αξιοπρεπείς συνθήκες διαβίωσης, που δεν θα εξαρτώνται πλέον από τις καιρικές συνθήκες.

Βέβαια, μέσα σε αυτές δομές, όπως μας έχουν ζητήσει οι τοπικές κοινωνίες, θα υπάρχει πλήρης παροχή πρωτοβάθμιας υγείας και για το όφελος των διαμενόντων και για να μην επιφορτίζονται τα τοπικά νοσοκομεία, τα οποία δεν έχουν κατασκευαστεί για να καλύψουν όλο τον πληθυσμό που υπήρχε και στις δομές και στην τοπική κοινωνία. Αυτές οι δομές θα εγγυώνται την προστασία της δημόσιας υγείας και της δημόσιας ασφάλειας.

Σήμερα, λοιπόν, θα ενημερώσω τη Βουλή για την ολοκλήρωση της διαγωνιστικής διαδικασίας για τα κέντρα σε Σάμο, Κω και Λέρο.

Να τονίσω ότι, επί ΣΥΡΙΖΑ, παρότι διατέθηκαν εκατοντάδες εκατομμύρια ευρώ για τη διαχείριση του μεταναστευτικού, καμία σύμβαση δεν παρουσιάστηκε ποτέ στη Βουλή. Είναι άξιο λόγου πως, επί ΣΥΡΙΖΑ, δαπανήθηκαν πάνω από 2 δισεκατομμύρια ευρώ για το μεταναστευτικό, αλλά καμία σύμβαση δεν ήταν πάνω από 20 εκατομμύρια ευρώ, ώστε να πρέπει να έρθει, βάσει του Κανονισμού, για ενημέρωση στη Διαρκή Επιτροπή. Φαντάζομαι θα μας διευκρινίσετε γιατί.

 Ίσως, γιατί χρησιμοποιούσατε ΜΚΟ και διεθνείς οργανισμούς, ίσως γιατί χρησιμοποιούσατε κρατικές εταιρείες ως δωρητές, ίσως γιατί δεν κάνατε συμφωνίες πλαίσιο, όπως απαιτεί η διαφάνεια και οι βέλτιστες διεθνείς πρακτικές, ενώ η παρούσα Κυβέρνηση, για δεύτερη φορά, μετά τον φράχτη του Έβρου που, πρόσφατα, παρουσιάστηκε στην Επιτροπή σας, έρχεται να παρουσιάσει ένα έργο κατασκευής δομών φιλοξενίας με την πλήρη εφαρμογή των κανονικών διαγωνιστικών διαδικασιών.

Εντός του έτους, θέλουμε να έρθουν στη Βουλή συμφωνίες – πλαίσιο, πολυετείς συμφωνίες - πλαίσιο, για τη σίτιση και για τη διαχείριση των δομών, ώστε, πλέον, με καθαρές διαδικασίες και μακροχρόνια, να επιλέγονται οι πάροχοι αυτών των υπηρεσιών και φυσικά θα έρθει στη Βουλή η ολοκλήρωση του εθνικού συστήματος πρώτης υποδοχής με τα κέντρα στη Λέσβο και στη Χίο.

Με διαφάνεια προχωράμε, με κανονικές διαδικασίες, απομακρυνόμενοι από την έκτακτη νομοθεσία των προηγούμενων ετών για τις προμήθειες του μεταναστευτικού, όπως ακριβώς, κυρίες και κύριοι συνάδελφοι, δεσμεύτηκα στην Ολομέλεια, κατά την ψήφιση του ν. 4686/2020. Έγινε μεγάλη συζήτηση τότε για τις δημόσιες συμβάσεις, ερχόμαστε, λοιπόν, και καταδεικνύουμε πώς μπορούμε και εφαρμόζουμε επακριβώς τις κανονικές διαγωνιστικές διαδικασίες.

Τα πρόσφατα γεγονότα στη Μόρια κατέδειξαν, με τον πιο εμφατικό τρόπο, την ανάγκη δημιουργίας αυτών των κλειστών και ελεγχόμενων δομών. Σήμερα, στα τρία ΚΥΤ διαμένουν στη Σάμο 4.404, ενώ το κέντρο έχει προδιαγραφές για 648, στην Κω διαμένουν 1052, ενώ οι θέσεις είναι 816 και στη Λέρο 971, ενώ οι θέσεις είναι 860.

Κάθε φορά που οι δομές δεν είναι σωστά σχεδιασμένες και δημιουργούνται φαινόμενα ζούγκλας, όπως τα λένε στο πεδίο, δηλαδή, περισσότεροι στις δομές απ’ ότι οι δομές έχουν σχεδιαστεί να στεγάζουν, δημιουργούνται πολύ σοβαρά θέματα ασφάλειας για τους διαμένοντες στις τοπικές κοινωνίες. Και, γι’ αυτό, έχω πει πολλές φορές ότι οι νέες δομές φιλοξενίας πρέπει να είναι επαρκείς. Ούτε πολύ μικρές ούτε πολύ μεγάλες. Να μπορούν να αντιμετωπίσουν τις σημερινές ανάγκες και τις ανάγκες των επόμενων ετών, ώστε ποτέ να μην ξαναζήσουμε αυτό το φαινόμενο υπερπληθυσμού στις δομές.

Συνεχίζονται, βέβαια, τα προβλήματα στη Χίο, όπου έχουμε περισσότερους διαμένοντες από τις θέσεις φιλοξενίας.

Στη Λέσβο, για πρώτη φορά, οι θέσεις φιλοξενίας είναι κατά 30% περισσότερες από τους διαμένοντες, αλλά η δομή είναι προσωρινή. Έχει πολλά θέματα που πρέπει να αντιμετωπιστούν και γι’ αυτό πρέπει να ολοκληρωθεί η διαδικασία για τη δημιουργία μόνιμης δομής, μέσα στο 2021, και, αν είναι δυνατόν, πριν τον Σεπτέμβριο του 2021.

Στη Σάμο, η δομή θα αναπτυχθεί στη θέση Ζερβού, σε έκταση περίπου 200 στρέμματα και υφίσταται, ήδη, όμορη έκταση 45 στρεμμάτων, όπου κατασκευάζεται, αλλά δεν έχει ολοκληρωθεί, δομή από τον Διεθνή Οργανισμό Μετανάστευσης, που ξεκίνησε το 2019. Η δομή θα έχει χωρητικότητα 1.800 θέσεων και η συνολική δυναμικότητα, συμπεριλαμβανομένων των 1.200 θέσεων της δομής που κατασκευάζεται από το ΔΟΜ, θα είναι 3.000 θέσεις, εκ των οποίων οι 2.100 θα αφορούν τον γενικό πληθυσμό. Μέσα σε αυτές, περιλαμβάνονται 450 θέσεις για οικογένειες και 150 θέσεις για ασυνόδευτα και υπάρχει πρόβλεψη για εντελώς κλειστές, 900 θέσεις ΠΡΟΚΕΚΑ, γι’ αυτούς που πρέπει να επιστραφούν ή για ειδικές περιπτώσεις, που ορίζει η ευρωπαϊκή νομοθεσία, όπως τις νέες αφίξεις ή τις περιπτώσεις παραβατικής συμπεριφοράς, που διατάσσεται διοικητική κράτηση.

 Στην Κω, η δομή θα αναπτυχθεί στην περιοχή Μεσοβούνι, σε έκταση περίπου 67 στρεμμάτων. Σε όμορη έκταση εντός του στρατοπέδου Καπετάν Λαζαρή, 96 στρεμμάτων, υφίσταται ήδη το ΚΥΤ στην Κω. Το νέο ΚΥΤ θα έχει δυναμικότητα 2.000 θέσεων, συνολικής δυναμικότητας 3.290, συμπεριλαμβανομένης της υφιστάμενης δομής. Και στην Κω, φυσικά, θα υπάρχει κλειστός χώρος ΠΡΟΚΕΚΑ, όπως θα υπάρχει και στη Λέρο. Η δομή θα αναπτυχθεί στη θέση Όρμος Λακκί του Δήμου Λέρου, σε έκταση περίπου 63 στρεμμάτων. Θα έχει συνολική δυναμικότητα 1.860 θέσεων. Η υφιστάμενη δομή θα κλείσει, όπως θα κλείσει και η υφιστάμενη δομή στη Σάμο, λίγες βδομάδες μετά τη λειτουργία των νέων δομών. Δεν μπορούμε για διοικητικούς λόγους και δεν θέλουμε και έχουμε δεσμευτεί σχετικά και στις τοπικές κοινωνίες, να λειτουργήσουμε παράλληλα δύο δομές. Διοικητικά, και όσοι έχετε ασχοληθεί με το μεταναστευτικό το αντιλαμβάνεστε, είναι πολύ πιο εύκολο να επικεντρώσεις τη διοικητική σου ικανότητα, την ασφάλεια, την ιατροφαρμακευτική περίθαλψη, τη σίτιση σε μία δομή.

Αναφέρομαι σε χωρητικότητες, αλλά σε καμία περίπτωση στόχος μας δεν είναι να είναι γεμάτες οι δομές. Στόχος μας είναι οι δομές να είναι άδειες. Το 2021, ελπίζουμε η αποσυμφόρηση των νησιών να έχει ολοκληρωθεί. Ο έλεγχος των συνόρων θα διατηρηθεί και, πλέον, μιλάμε, ευελπιστούμε, για ένα νέο καθεστώς για τα νησιά του Αιγαίου, για τα πολλά χρόνια που θα είναι η Κυβέρνηση της Νέας Δημοκρατίας. Και, βέβαια, δεσμευόμαστε για μηδενική μόνιμη παραμονή σε δομές στην ακριτική Ελλάδα. Η ακριτική Ελλάδα δεν μπορεί να έχει μόνιμες εγκαταστάσεις πληθυσμών για εθνικούς λόγους και νομίζω ότι σε αυτό θα βρω σύμφωνη όλη την αίθουσα.

Τα νέα ΚΥΤ θα περιλαμβάνουν: Πρώτον, χώρο διαμονής μονογονεϊκών οικογενειών, χώρο υπηρεσιών διοίκησης μονογονεϊκών οικογενειών. Δεύτερον, χώρο ηλεκτρομηχανικών εγκαταστάσεων φωτισμού, κλιματισμού, υδροδότησης, πυρόσβεσης, αποχέτευσης, διαχείρισης των ομβρίων. Τρίτον, διαθέσιμο χώρο για μελλοντική εκμετάλλευση, αν χρειαστεί. Τέταρτον, χώρο υπηρεσιών διοίκησης ασυνόδευτων ανηλίκων και χώρο διαμονής ασυνόδευτων ανηλίκων. Πέμπτον, χώρο κοινόχρηστων δραστηριοτήτων και χώρου αθλοπαιδιών. Έκτον, χώρο φιλοξενίας αιτούντων άσυλο. Έβδομον, χώρους στάθμευσης. Όγδοον, χώρο υπηρεσιών διοίκησης φιλοξενίας. Ένατον, κλειστό κέντρο ΠΡΟΚΕΚΑ. Δέκατον, χώρο υπηρεσιών διοίκησης ΠΡΟΚΕΚΑ.

Οι χώροι διαμονής θα διαθέτουν φέροντα οργανισμό από δομικό χάλυβα και πλευρικά τοιχώματα από ενιαία μορφή θερμομονωτικών πάνελ πολυουρεθάνης. Η αναλογία ατόμων τυπικών χώρων διαμονής θα είναι κατ’ ελάχιστον 4 τετραγωνικά μέτρα μικτού εμβαδού ανά άτομο.

Σχετικά με τη διαγωνιστική διαδικασία. Ο διαγωνισμός διενεργήθηκε μέσω του Εθνικού Συστήματος Ηλεκτρονικών Δημοσίων Συμβάσεων ΕΣΗΔΗΣ, με τη διαδικασία του άρθρου 28 του ν. 4412/2016 και με κριτήριο ανάθεσης την πλέον συμφέρουσα, από οικονομική άποψη, προσφορά, μόνο βάσει τιμής. Η επιλεχθείσα διαγωνιστική διαδικασία ήταν σύμφωνη και με έγγραφο της DG Grow της Ευρωπαϊκής Επιτροπής, όπως μας αποστάλθηκαν στις 19 Ιουνίου.

Ο διαγωνισμός, όπως προβλέπει το άρθρο 28, διενεργήθηκε σε δύο στάδια.

Πρώτο στάδιο, το στάδιο της προεπιλογής. Πρόσκληση εκδήλωσης ενδιαφέροντος, με την υποβολή αίτησης συμμετοχής, η οποία ήταν ανοιχτή σε όλους τους οικονομικούς φορείς και δημοσιεύτηκε και σε τοπικές εφημερίδες και στην ιστοσελίδα του Υπουργείου Μετανάστευσης και Ασύλου. Κυρίως, όμως, η προκήρυξη δημοσιεύτηκε από την επίσημη εφημερίδα της Ευρωπαϊκής Ένωσης, στις 14 Ιουλίου του 2020 και η καταληκτική ημερομηνία υποβολής των αιτήσεων, σύμφωνα και με τις οδηγίες της Ευρωπαϊκής Επιτροπής, ορίστηκε η 30η Ιουλίου.

Στο δεύτερο στάδιο, ανατέθηκε η πρόσκληση υποβολής προσφορών και απεστάλη μέσω του ΕΣΗΔΗΣ, στους τρεις οικονομικούς φορείς, που προεπελέγησαν κατά το πρώτο στάδιο. Σε κανένα στάδιο δεν υποβλήθηκε προσφυγή από τους συμμετέχοντες, ενώ τηρήθηκαν όλες οι διαδικασίες δημοσιότητας.

Υποβάλαμε, επίσης, το σχέδιο της σύμβασης και πλήρη φάκελο του έργου και της διαδικασίας που ακολούθησε, στο Ελεγκτικό Συνέδριο, στο πέμπτο τμήμα, το οποίο με σχετική πράξη ενέκρινε, ότι δεν κωλύεται η σύναψη της σύμβασης και μπορεί να υπογραφεί.

Επομένως, έχουν ληφθεί όλα τα αναγκαία μέτρα και πληρούνται όλες οι νόμιμες προϋποθέσεις, τόσο για να εγκριθεί η σύμβαση, από τα αρμόδια θεσμικά όργανα του κράτους, όσο και να προχωρήσει και να ολοκληρωθεί η κατασκευή του έργου, μέσα στο 2021.

Το έργο θα ανατεθεί ενιαία και στα τρία νησιά, καθώς με την ταυτόχρονη ενιαία ανάθεση, εκτέλεση και ολοκλήρωσή τους, είναι εφικτή η άμεση και ουσιώδης αποσυμφόρηση των νησιών. Το έργο θα χρηματοδοτηθεί μέσω του Emergency Assistant, σύμφωνα με τη συμφωνία χρηματοδότησης με κωδικό “ΗΟΜΕ/2020/AMIF/AG/EMAS/0127”, με ποσοστό συγχρηματοδότησης 100%. Tο έργο καλύπτεται, αποκλειστικά, από πόρους της Ευρωπαϊκής Ένωσης.

Ο προϋπολογισμός του έργου, βάσει του οποίου έγινε η διενέργεια του διαγωνισμού, ανέρχεται στο ποσό των 132 εκατομμυρίων 680 χιλιάδων ευρώ, συμπεριλαμβανομένου και του ΦΠΑ. Το ποσό της κατοχύρωσης του διαγωνισμού, σύμφωνα με την οικονομική προσφορά της αναδόχου, της εταιρείας Μυτιληναίος Α.Ε., βάσει χαμηλότερης τιμής, ανέρχεται στο ποσό των 97 εκατομμυρίων 462 χιλιάδων, μη συμπεριλαμβανομένου του ΦΠΑ και με το ΦΠΑ 120 εκατομμύρια 853 χιλιάδες 172 ευρώ και 7 λεπτά.

Κυρίες και κύριοι συνάδελφοι, η Κυβέρνηση της Νέας Δημοκρατίας, με αποτελεσματικότητα, με διαφάνεια - για πρώτη φορά έρχεται τέτοια σύμβαση στη Βουλή των Ελλήνων- προχωρά στη διαχείριση της μεταναστευτικής κρίσης. Με ανοιχτούς διαγωνισμού, με διαγωνισμούς πλαίσιο, για την παροχή όλων των αναγκαίων υποδομών και υπηρεσιών. Και, αυτονόητα, ενημερώνουμε σχετικά τη Βουλή. Σας ευχαριστώ πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Και εμείς σας ευχαριστούμε, κύριε Υπουργέ, για την υποδειγματική τήρηση του χρόνου, αλλά και για όσα ενημερώσατε την Επιτροπή και, δι’ αυτής, και τους πολίτες όσον αφορά τα όσα δρομολογούνται, για την αντιμετώπιση του μεταναστευτικού - προσφυγικού προβλήματος.

Έχουν εγγραφεί συνάδελφοι για να υποβάλουν ερωτήσεις – παρατηρήσεις. Ξεκινάμε με τη βουλευτή Επικρατείας της Νέας Δημοκρατίας, την κυρία Μαριέττα Γιαννάκου. Ορίστε, έχετε τον λόγο για πέντε λεπτά.

**ΜΑΡΙΕΤΤΑ ΓΙΑΝΝΑΚΟΥ:** Θέλω να ευχαριστήσω τον Υπουργό και να τον συγχαρώ, γιατί ανέλαβε την πρωτοβουλία να μας κάνει όλη αυτή την ανάλυση του προβλήματος. Είναι κατανοητό ότι όλοι μας ανησυχούμε, από την άλλη πλευρά, για το πώς θα περάσουν τον χειμώνα οι άνθρωποι που βρίσκονται, κατά κάποιο τρόπο, εκτεθειμένοι. Χαιρόμαστε, γιατί έχουν αναληφθεί αυτές οι πρωτοβουλίες και γιατί δεν υπάρχει κάποιο κώλυμα, όπως συνήθως γίνεται, με τη γραφειοκρατία, για να δημιουργηθεί η νέα υποδομή, η οποία είναι αναγκαία.

 Θέλω να ρωτήσω τον Υπουργό, τι στήριξη και βοήθεια υπάρχει, αυτή τη στιγμή, από τα Ηνωμένα Έθνη και τι βοήθεια υπάρχει από Μη Κυβερνητικές Οργανώσεις που έχουν κριθεί ότι είναι εντάξει στις υποχρεώσεις τους και δεν περιλαμβάνονται στις οργανώσεις οι οποίες είναι εκτεθειμένες, ακόμη και νομικά. Ποια είναι η πραγματική στήριξη και σε οικονομικό επίπεδο και σε επίπεδο υποδομών; Νομίζω ότι αυτό έχει αρκετό ενδιαφέρον, γιατί, εφόσον η Ελλάδα είναι η πρώτη χώρα που δέχεται τα κύματα των μεταναστών, παρά το γεγονός ότι, όπως μας βεβαιώσατε, είναι λιγότεροι φέτος, όσο πάνε και μειώνονται, θα πρέπει να έχει και την ιδιαίτερη στήριξη και όχι μια γενικευμένη απόφαση, όπως γίνεται για διάφορες χώρες και κατανέμεται αυτό σε διάφορες χώρες. Το μεγάλο προσφυγικό πρόβλημα προέρχεται από τη Συρία και αυτή τη στιγμή προέρχεται από την Τουρκία. Θα ήθελα, ίσως, να μας πείτε λίγα περισσότερα για το τι κάνουν αυτοί και να μας πείτε αν τα κάνει μόνο το ελληνικό κράτος ή η Ευρωπαϊκή ένωση.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής)**: Τον λόγο έχει ο Βουλευτής της Αξιωματικής Αντιπολίτευσης, κ. Ψυχογιός.

**ΓΕΩΡΓΙΟΣ ΨΥΧΟΓΙΟΣ**: Να ξεκινήσουμε και με ένα θετικό. Ήταν σημαντικό ότι συνεννοηθήκαμε να υπάρξει κάποιο διάστημα χρόνου για να μελετήσουμε τα έγγραφα και ότι υπάρχει συζήτηση στη Βουλή. Η ελάχιστη κατανόηση και υποχρέωση από Υπουργείο ήταν αυτό που έγινε.

Από εκεί και πέρα, κύριε Υπουργέ, επειδή είναι και λίγος ο χρόνος , θα ήθελα να σας βάλω κάποια ερωτήματα, γιατί είπατε πάρα πολλά, ως συνήθως.

Το πρώτο είναι το εξής: Είπατε ότι υπάρχει μείωση 91% στις ροές και ότι οι τελευταίες σημαντικές ήταν το πρώτο τρίμηνο του 2020. Πώς γίνεται, λοιπόν, με αυτά τα δεδομένα, αυτή τη στιγμή, και ενώ είπατε το τι άφησε ο ΣΥ.ΡΙΖ.Α. και τι συμβαίνει σήμερα, να έχουμε 3.500 ανθρώπους παραπάνω στα νησιά από τις 6/7/2019. Αυτή τη στιγμή, δηλαδή, έχουμε 20.358 με τα επίσημα στοιχεία και όταν παραδώσαμε εμείς σε εσάς, στις 6/7/2019, ήταν 17.034. Ακόμα, δηλαδή, και σήμερα, παρά το γεγονός ότι έχετε κάνει μια ανεπαρκή, κατά τη γνώμη μας, αποσυμφόρηση, χωρίς σχέδιο, ακούγοντας, έστω και τελευταία στιγμή, αυτά που σας λέγαμε, υπάρχει μεγάλος αριθμός αιτούντων άσυλο στα νησιά. Να μας δώσετε μια απάντηση.

Θέλω, επίσης, να σας ρωτήσω το εξής: Είπατε ότι υπάρχει επιτάχυνση στην Υπηρεσία Ασύλου. Καταρχάς, είναι σημαντικό ότι αναγνωρίσατε ότι η Ελληνική Υπηρεσία Ασύλου ήταν από πριν, αυτό που εμείς καταθέταμε εδώ πολλές φορές, από τις πρώτες στην Ευρώπη και επί των ημερών του ΣΥ.ΡΙΖ.Α., σε έκδοση αποφάσεων. Άρα, το πρόβλημα δεν είναι κυρίως αυτό, όσο η στελέχωση που χρειαζόταν, το να λυθούν, εν πάση περιπτώσει, κάποια γραφειοκρατικά προβλήματα. Σήμερα, υπάρχουν 95.000 εκκρεμείς αιτήσεις κι εμείς παραδώσαμε λιγότερες από 70.000. Άρα, πώς το λέτε αυτό όταν τα δεδομένα είναι ξεκάθαρα. Βέβαια, δεν σημαίνει ότι για την επιτάχυνση των διαδικασιών πάμε σε μαζικές απορρίψεις, εκπτώσεις δικαιωμάτων, γιατί γι’ αυτό ελεγχόμαστε, ήδη, από την Ευρώπη.

Είπατε, επίσης, ότι επί ΣΥ.ΡΙΖ.Α. ήταν γεμάτα τα νησιά. Σας απάντησα γι’ αυτό με συγκεκριμένα στοιχεία και μπορούμε να πάμε και ανά νησί. Ξέρετε, βέβαια, πολύ καλά ότι υπήρχε και η άρση γεωγραφικού περιορισμού, όπου οι ευάλωτες ομάδες έρχονταν σταθερά και σταδιακά στην ενδοχώρα σε αξιοπρεπείς δομές και, βέβαια, γύρω στις 35.000 οικογενειακές επανενώσεις και μετεγκαταστάσεις πήγαν στην Ευρώπη και αυτό που είπατε την άλλη φορά ότι είναι από το 2015 αυτός αριθμός δεν ισχύει, είναι από τη στιγμή που υπήρξε Ε.Ε. – Τουρκία. Από το 2016, λοιπόν, 35.000 άνθρωποι πήγαν στην Ευρώπη. Να μας πείτε κι εσείς πόσοι έχουν πάει επί των ημερών σας.

 Είπατε για τα ξενοδοχεία. Σας είπα και πάλι ότι σε κάποια πράγματα που μας έχετε ακούσει έχει βγει σε καλό. Το Πρόγραμμα ΕΣΤΙΑ, έστω κι αν το τορπιλίζετε στην πράξη, ανανεώθηκε. Η επανασύσταση του Υπουργείου, που στην αρχή δε χρειαζόταν, έγινε.

Τα ξενοδοχεία πρέπει να διατηρηθούν, διότι πρέπει να μας απαντήσετε πού θα πάνε αυτοί οι άνθρωποι. Πού θα πάνε αυτές οι χιλιάδες ανθρώπων που θα βγουν από τα ξενοδοχεία;

 Και βέβαια, επειδή έχουμε δει πού θα πάνε, κάναμε επισκέψεις και στη «Μαλακάσα 2», δηλαδή, στη δεύτερη δομή της Μαλακάσας, όπου είναι μία πραγματική αθλιότητα και για τους ανθρώπους που μένουν εκεί και για τους εργαζόμενους και για τις τοπικές κοινωνίες. Το «Κλειδί Σερρών», με εκατομμύρια ευρώ αναθέσεις απευθείας από μετακλητούς υπαλλήλους, χωρίς έλεγχο και, βέβαια, χωρίς να υπάρχει καμία προοπτική.

 Και, βέβαια, το νέο «Καρά Τεπέ» που πνίγηκε στη λάσπη πριν από λίγες μέρες και που, προφανώς, πρέπει να στεγαστούν κάπου οι άνθρωποι, αλλά πάνω σε ανθρώπινες συνθήκες.

Εμείς λέμε, έτσι και αλλιώς, ως θέση, ότι οι δομές στα νησιά οι οποίες υπάρχουν και πρέπει να υπάρχουν, πρέπει να είναι ανοιχτές, με κανόνες, σταθερή και σταδιακή αποσυμφόρηση προς την ενδοχώρα και την Ευρώπη και, βέβαια, κάλυψη των υγειονομικών αναγκών. Δεν είναι δυνατόν και οι ίδιοι οι εργαζόμενοι να κάνουν απεργία, διότι δεν τηρούνται τα πρωτόκολλα.

 Και, βέβαια, είπατε για τις συμβάσεις στη Βουλή. Κύριε Υπουργέ, ξέρετε καλά ότι όλες οι συμβάσεις οι οποίες έχουν συναφθεί και από την Κυβέρνηση του ΣΥΡΙΖΑ έχουν έρθει στη Βουλή, έχουν κυρωθεί με νόμο και υπάρχει συγκεκριμένο νομοσχέδιο, στο οποίο όλα τα δεδομένα έχουν αναρτηθεί και στη Διαύγεια μία προς μία οι συμβάσεις. Επομένως, μην καλλιεργείτε εντυπώσεις.

Και, βέβαια, όλη αυτή η στρατηγική σας, δυστυχώς, οδηγεί σε αυτό που και το σύγχρονο σύμβολο μετανάστευσης της Ευρώπης με τα κλειστά κέντρα φυλακές-αποθήκες ψυχών που μας κάνουν ασπίδα της Ευρώπης και δεσμοφύλακα της Ευρώπης, υιοθετεί τη γραμμή του Βίζεγκραντ και σύρει την κεντρική Ευρώπη και εμάς. Είναι η γραμμή της Κυβέρνησής σας, που υπηρετείτε πιστά και δεν λέτε λέξη, ούτε παρεμβαίνετε στην Ευρώπη εκτός από δηλώσεις για να υπάρχει επιμερισμός και κατανομή του βάρους. Και αυτή η γραμμή σας έχει φανεί, ήδη, στο γεγονός ότι και οι όποιες δομές έχετε δημιουργήσει κλειστές δεν πληρούν καμία προϋπόθεση, εξαθλιώνουν ανθρώπους, εκθέτουν τοπικές κοινωνίες και τη χώρα, αλλά και γεμίζετε τα κέντρα κράτησης.

 Στην Κόρινθο, αυτή τη στιγμή, από 200 άτομα έχουμε 1.200, με μία γιατρό, με ελάχιστες επιστροφές, με καταδίκες οι οποίες θα έρθουν από την Ευρώπη για τον χρόνο κράτησης που έχει πάει στους 36 μήνες και με όλα αυτά που έχετε νομοθετήσει.

 Επομένως, για μας, είναι πολύ σημαντικό το γεγονός ότι θα πρέπει να υπάρξει σταθερή πολιτική από εκεί που το άφησε ο ΣΥΡΙΖΑ, χωρίς να έχουν γίνει όλα τέλεια, με συγκεκριμένες δομές στα νησιά, οι οποίες θα έχουν ανθρώπινες συνθήκες. Με μεταφορά των ανθρώπων στην ενδοχώρα σε αξιοπρεπείς δομές και με πίεση προς την Ευρώπη, προκειμένου να αναλάβει το βάρος που της αναλογεί και όχι με αυτή τη λογική των κλειστών κέντρων, που θα δημιουργήσουν εκρηκτικές καταστάσεις και για τον ντόπιο πληθυσμό και για τους πρόσφυγες και μετανάστες και δεν θα έχουν και κανένα αποτέλεσμα.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο Βουλευτής του Κινήματος Αλλαγής, ο κ. Καμίνης.

 **ΓΕΩΡΓΙΟΣ ΚΑΜΙΝΗΣ:** Κύριε Πρόεδρε, από τις σκηνές που είχαμε δει τους προηγούμενους μήνες των επιτάξεων στα νησιά, τις αντιπαραθέσεις των κατοίκων με τα ΜΑΤ, της Μόριας που παραδόθηκε στις φλόγες και αυτό ήταν μία προδιαγεγραμμένη εξέλιξη, αντί να συζητάμε σήμερα για έναν μόνιμο, σταθερό, διαρκή μηχανισμό μετεγκατάστασης από την Ελλάδα σε άλλες ευρωπαϊκές χώρες, μιλάμε πάλι για κέντρα στα ίδια τα νησιά αυτά.

Πριν από λίγες μέρες, η Ευρωπαϊκή Επιτροπή παρουσίασε το πολυαναμενόμενο Σύμφωνο για τη μετανάστευση και το άσυλο. Το συζητήσαμε εδώ, αρκετά διεξοδικά. Και, αυτό που διαπιστώσαμε είναι ότι δεν καθιερώνει υποχρεωτικό μηχανισμό μετεγκατάστασης. Αυτή είναι μία θλιβερή αλήθεια.

Τα έγγραφα που μας έστειλε ο κ. Υπουργός είναι πολλά και τεχνικά. Δεν υπήρξε εκτενής χρόνος για τη μελέτη τους. Το αναγνωρίζουμε φυσικά και η καλή διάθεση να αναβάλει τη συζήτηση της προηγούμενης Παρασκευής για σήμερα, αλλά, και πάλι, ήταν πάρα πολύ δύσκολο να τα μελετήσουμε ενδελεχώς.

Δεν βλέπω, πάντως, να γίνεται λόγος καθόλου για την ανάπτυξη και εγκατάσταση των πληροφοριακών συστημάτων ελέγχου της πρόσβασης στα κέντρα αυτά, τα οποία νομοθετήσατε με τη διαδικασία των κατά παρέκκλιση συμβάσεων. Βέβαια, τις συμβάσεις αυτές τις χαρακτηρίσατε απόρρητες με υπουργική απόφαση. Αυτά περιλαμβάνονται στη χρηματοδότηση της Ευρωπαϊκής Ένωσης ή θα χρηματοδοτηθούν από τον κρατικό προϋπολογισμό; Μήπως υπάρχει κάποια εκτίμηση για το κόστος τους ανά δομή;

Επίσης, δεν φαίνεται να περιλαμβάνεται ο εξοπλισμός, αλλά μόνο η κατασκευή των δομών. Εμπίπτει και αυτό στον Κρατικό Προϋπολογισμό; Ο κύριος Υπουργός, όποτε εμφανίζεται ενώπιον της Επιτροπής και στην Ολομέλεια, έχει την καλοσύνη να μας πληροφορεί για αριθμούς και ποσοστά είτε στο θέμα των εκκαθαρίσεων των αιτήσεων ασύλου είτε στο θέμα των αφίξεων αλλοδαπών στη χώρα είτε στο θέμα των αναχωρήσεων. Αλλά, οι πληροφορίες που μας δίνει είναι τελείως επιφανειακές. Δεν είναι διόλου διαφωτιστικές.

Ο αριθμός των αφίξεων μειώθηκε και μειώθηκε αισθητά περισσότερο, από ό,τι κατάλαβα, μετά το πρώτο τρίμηνο του 2020. Είναι η περίοδος που συμπίπτει με τον κορωνοϊό. Υπάρχει κάποια σχέση κατά την εκτίμηση του;

Δεύτερον, η επίσπευση των διαδικασιών ασύλου και η έκδοση αποφάσεων. Γιατί δεν μας πληροφορεί; Είναι σε πρώτο βαθμό; Πόσες είναι σε δεύτερο βαθμό; Και, επίσης, δεν μας πληροφορεί πόσες είναι θετικές. Πόσες είναι αρνητικές; Οι αριθμοί αυτοί δεν μας λένε τίποτα περισσότερο από το ό,τι κάνουμε πιο γρήγορα. Επίσης, υπάρχει, τελικά, σκοτάδι γύρω από το θέμα των επιστροφών. Μας λέει ότι αυξήθηκε το ισοζύγιο ελεύσεων και επιστροφών. Τι επιστροφές είναι αυτές; Σε ποιες χώρες; Πείτε μας εθνικότητες. Είναι αλήθεια ότι είναι περισσότερες οι επιστροφές αυτών οι οποίοι έχουν έρθει από την Αλβανία; Έχουμε δικαίωμα να το ξέρουμε. Γιατί, το ζήτημα το κρίσιμο της αποσυμφόρησης των νησιών θα υπάρξει όταν θα μειωθούν οι ροές από τα νησιά και όταν θα αυξηθούν οι επιστροφές από τα νησιά. Και αυτό, επίσης, είναι που θα έχει ευεργετική επίπτωση και στην ηπειρωτική Ελλάδα.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής)**: Τον λόγο έχει τώρα η κυρία Κομνηνάκα.

**ΜΑΡΙΑ ΚΟΜΝΗΝΑΚΑ**: Θα μπορούσε κανείς να συζητήσει για ερωτηματικά που υπάρχουν γύρω από το ύψος και τον τρόπο ανάθεσης των συμβάσεων για την κατασκευή των νέων ΚΥΤ και διάφορα που αναφέρθηκαν και από τον κ. Καμίνη πριν για τα απόρρητα και άλλα κονδύλια. Είναι αλήθεια ότι ο όγκος των εγγράφων δεν επέτρεψε να εξεταστούν σε βάθος. Όμως, από την άλλη, σε κάθε περίπτωση, η ουσία της διαφωνίας του ΚΚΕ δεν έγκειται στον τρόπο της ανάθεσης των συμβάσεων. Σε κάθε περίπτωση, δεν μπορούμε να νομιμοποιήσουμε αναθέσεις απευθείας, οι οποίες δεν έχουν ελεγχθεί και δεν πρόκειται να το κάνουμε. Όμως, εκεί που βρίσκεται η ουσία της διαφωνίας και το μεγαλύτερο ερώτημα είναι η επιμονή σας να δημιουργήσετε αυτές τις μόνιμες δομές εγκλωβισμού στα νησιά. Και το «μόνιμες» δεν είναι δική μας λέξη. Εμείς είχαμε προειδοποιήσει και ξέραμε από την αρχή που πολλά στελέχη προσπαθούσαν να πείσουν ότι οι διάφορες δομές που δημιουργούνται είναι προσωρινές.

 Χαρακτηριστικό είναι ότι ακόμα και για αυτή η υποτιθέμενη προσωρινή δομή του Καρά Τεπέ, έχει υπογραφεί πενταετής σύμβαση μίσθωσης στην περιοχή. Καταλαβαίνουμε, λοιπόν, για τι «προσωρινότητα» των δομών μιλάμε.

Παραμένει το ερωτηματικό, γιατί επιμένετε να διατηρείτε τους χώρους εγκλωβισμού στα νησιά. Ουσιαστικά, μετά από όλα αυτά που είδαμε να διαδραματίζονται, λέτε ότι θέλετε να βάλετε ένα τέλος στη Μόρια, όμως, εμείς, εδώ, καταλαβαίνουμε ότι μονιμοποιείτε αυτή την αθλιότητα της Μόριας. Είδαμε, εξάλλου, την υπό ευρωπαϊκή επιτήρηση του Κέντρου του Καρά Τεπέ να βουλιάζει στα λασπόνερα λίγες μέρες πριν. Κάτι που ήταν αυτονόητο και το γνώριζαν πολύ καλά όλοι οι κάτοικοι των νησιών ότι θα γίνει.

Σήμερα, η Κυβέρνηση επιμένει να μην αρθρώνει λέξη για την αναγκαιότητα να πάψουν να είναι τα νησιά ο τόπος εγκλωβισμού προσφύγων και μεταναστών. Και δεν αρθρώνει λέξη ούτε στο εσωτερικό, βέβαια, ούτε στο εξωτερικό.

Συζητήσαμε την προηγούμενη βδομάδα, αν δεν κάνω λάθος, για το νέο Σύμφωνο Μετανάστευσης και τη συζήτηση που έχει ανοίξει στην Ευρωπαϊκή Ένωση, όμως, και εκεί, δεν λέγεται λέξη για το πώς η Ευρωπαϊκή Ένωση θα πρέπει να δείχνει την αλληλεγγύη της, αναλαμβάνοντας τις ευθύνες και υποχρεώνοντάς την να δεχτεί στα εδάφη της πρόσφυγες και μετανάστες και να σταματήσει να είναι η χώρα μας υποχρεωμένη να εξετάζει το σύνολο των αιτήσεων ασύλου.

Παραμένει, όμως, και δεν βγάζετε «τσιμουδιά», ως Κυβέρνηση, για την αναγκαιότητα να καταργηθεί η απαράδεκτη Συμφωνία Ευρωπαϊκής Ένωσης με την Τουρκία ακόμα και τώρα. Μια συμφωνία που έχει διαμορφώσει εκρηκτικές και πολύ βαριές συνέπειες για τα νησιά. Μια συμφωνία που καταλαβαίνετε ότι έχει γίνει κουρελόχαρτο από τη μεριά της Τουρκίας, πολλούς μήνες τώρα.

Παρόλα αυτά, αντί να ζητάτε την κατάργησή της και για τους λόγους που αναφέρεστε, λέτε ότι δεν πρέπει στις ακριτικές περιοχές να δημιουργείτε μόνιμη εγκατάσταση προσφύγων. Ακόμα και σε αυτές τις συνθήκες, ανακοινώνετε τη δημιουργία μόνιμων δομών εγκλωβισμού στα νησιά και δεν εξαιρείτε από αυτό ούτε και την περιοχή των Δωδεκανήσων.

Εμείς δεν συμφωνούμε συνολικά με τα νησιά του Αιγαίου να υπάρχουν τέτοιες δομές. Όταν, την περίοδο αυτή, συνεχίζεται και κλιμακώνεται η επιθετικότητα της Τουρκίας στα Δωδεκάνησα, δημιουργείται επιπλέον κίνδυνος και επιμένετε ακόμα ότι σε αυτές τις περιοχές πρέπει να υπάρχουν τέτοιου είδους δομές που, αντικειμενικά, διαμορφώνουν εκρηκτικές συνθήκες και στα νησιά.

Κάνετε μια προσπάθεια να παρουσιάσετε ειδυλλιακές τις συνθήκες που επικρατούν στα νέα κλειστά κέντρα. Η πραγματικότητα, όμως, μας δημιουργεί ακόμη μεγαλύτερα ερωτηματικά, το πώς υποτίθεται ότι αντιμετωπίζετε τις συνθήκες συμφόρησης, συνωστισμού που υπάρχουν στα νησιά, με το να δημιουργείτε κέντρα ακόμα μεγαλύτερης χωρητικότητας. Δηλαδή, λέτε ότι, σήμερα, η Μόρια των 2.500 είχε φτάσει στις 25.000 και θα πρέπει να θεωρούμε νίκη το να δημιουργούνται ακόμα μεγαλύτερης χωρητικότητας δομές όταν, μέχρι σήμερα, ποτέ δεν έχουν μείνει στη χωρητικότητά τους αυτές οι δομές.

Σας πληροφορώ, για την περιοχή που φαίνεται να καταλήγει ή τουλάχιστον να έχει προτείνει η δημοτική αρχή για τη δημιουργία νέας κλειστής δομής στη Λέσβο, ότι παραμένει συνολικά η διαφωνία στην τοπική κοινωνία με τη δημιουργία οποιασδήποτε δομής στο νησί. Ωστόσο, ακόμα και για τη συγκεκριμένη περιοχή, έχουν, ήδη, εκφραστεί σοβαρότατες αντιρρήσεις. Θα σας καταθέσω στα πρακτικά ψηφίσματα και από τις τοπικές κοινότητες των γύρω περιοχών, για τον χώρο που προκρίνεται από τη μεριά της δημοτικής αρχής, που θεωρούμε εγκληματικό το ότι επιλέγει μέσα στο πευκοδάσος της Λέσβου, σε μια περιοχή χαρακτηρισμένη NATURA, να δημιουργείται μια κλειστή δομή, φυλακή. Μία φυλακή ανθρώπων που καταλαβαίνετε ότι θα δημιουργεί ακόμα πιο εκρηκτικές συνθήκες και πιο εκρηκτικές αντιδράσεις όλων αυτών, που θα παραμένουν εγκλωβισμένοι εκεί χωρίς καμία προοπτική και δυνατότητα να πάνε εκεί που πραγματικά επιθυμούν.

Γίνεται και μια συζήτηση, που μένει μια αντιπαράθεση και από τη μεριά του ΣΥΡΙΖΑ, αν το πρόβλημα είναι οι κλειστές δομές αν θα χρηματοδοτούνται από την Ευρωπαϊκή Ένωση, φιλοτεχνώντας και το ανθρωπιστικό προφίλ της Ευρωπαϊκής Ένωσης, για το οποίο νομίζω ότι και ο πλέον καλοπροαίρετος έχει σοβαρότατες αμφιβολίες.

Η Νέα Δημοκρατία λέει ότι δεν θα είναι κλειστές, αλλά ελεγχόμενες και μένουν όλοι ευχαριστημένοι. Εμείς, θεωρούμε ότι το πρόβλημα δεν λύνεται, αλλά θα οξυνθεί με τη δημιουργία αυτών των δομών και, βέβαια, ούτε γι’ αυτούς τους ανθρώπους που τους καταδικάζετε σε μόνιμο εγκλωβισμό είναι λύση ούτε και για τους κατοίκους των νησιών που οι πληγές τους δεν θεραπεύονται με τις αποζημιώσεις που ανακοινώνετε. Ήδη, έχουν αργήσει οι αποζημιώσεις από όλα τα προηγούμενα χρόνια για ό,τι έχουν υποστεί και κάποιες πληγές δεν γιατρεύονται με αυτού του είδους τις αποζημιώσεις.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Μυλωνάκης.

**ΑΝΤΩΝΙΟΣ ΜΥΛΩΝΑΚΗΣ:** Όταν ερχόμαστε εδώ να νομοθετήσουμε ένα νομοσχέδιο ή να ενημερωθούμε για κάτι που η Κυβέρνηση φέρνει στη Βουλή, θα πρέπει να έχουμε κατά νου πως ό,τι κάνουμε σήμερα, θα το βρούμε αύριο μπροστά μας και αν δεν το βρούμε εμείς, θα το βρουν τα παιδιά και τα εγγόνια μας.

Θα σας πω κάτι, το οποίο, ίσως, έχει πολύ μικρή σημασία τούτη τη στιγμή, αλλά είναι συνδεδεμένο με αυτά που γίνονται στην πατρίδα μας. Η χρυσή βίζα. Πόσο μεγάλος λόγος δεν είχε γίνει για τη χρυσή βίζα, την οποία και η Κυβέρνηση εδώ εφαρμόζει, αλλά και σε άλλες χώρες. Πριν από λίγο, κυρίες και κύριοι, σας ενημερώνω και με ενημέρωσαν ότι ο Πρόεδρος της Βουλής των Αντιπροσώπων της Κύπρου παραιτήθηκε, διότι ο Γενικός Εισαγγελέας του ασκεί δίωξη μαζί με τον Βουλευτή του ΑΚΕΛ, ο οποίος και αυτός παραιτήθηκε, τον κ . Τζιοβάνι και ξέρετε γιατί παραιτήθηκαν και οι δύο; Γιατί τους έπιασε ένας δημοσιογράφος με μια ιδιωτική κάμερα και έστειλε αυτό το υλικό στο Al Jazeera, το οποίο έβγαλε προχθές το βράδυ ότι χρηματοδοτούνταν από έναν κινέζο που ήταν κακοποιός, τρομοκράτης, με 7 χρόνια στην πλάτη, λόγω οικονομικών εγκλημάτων στην Κίνα.

Αυτά γίνονταν, αυτά γίνονται, πιστεύω και γίνονται και εδώ στην πατρίδα μας. Έχω την αίσθηση ότι αυτό που έγινε πριν από λίγο καιρό και, ευτυχώς, η Ελληνική Αστυνομία που συνέλαβε αρκετούς από τους διαχειριστές - μέλη των ΜΚΟ αυτών, οι οποίοι οργάνωναν όλο αυτό το πανηγύρι που γινόταν τόσα χρόνια και όχι μόνο αυτό, αλλά έμπαιναν και επικεφαλής των στρατιωτών που έχτιζαν και έφτιαχναν σκηνές και τάιζαν τους παράνομους μετανάστες, τους πρόσφυγες ή τους λαθρομετανάστες.

Σήμερα, σας τα είπε πάρα πολύ σωστά ο κύριος Καμίνης, ο όποιος είχε την εμπειρία σαν Δήμαρχος, όταν του έλεγε η Κυβέρνηση ΣΥΡΙΖΑ ότι έρχονται παράνομοι μετανάστες, αλλά άλλοι λιάζονται, άλλοι φεύγουν. Έρχονται και φεύγουν, αυτά έλεγε η κυρία Τασία Χριστοδουλοπούλου και την κατακρίνατε όλοι. Σήμερα, μπορείτε να μας πείτε αυτοί που φεύγουν από τα νησιά, πού πηγαίνουν; Αν μας τα λέγατε, θα ντρεπόσαστε να πάτε από την Ομόνοια μέχρι τα κάτω Πατήσια, γιατί γίνεται χαμός κάθε βράδυ εκεί πέρα. Εκεί πάνε οι περισσότεροι. Τους βγάζετε από τα ξενοδοχεία και από τα σπίτια.

Πολύ σωστά, διότι δεν μπορεί να πληρώνει ο ελληνικός λαός. Πού πηγαίνουν όλοι αυτοί; Μπορείτε να μου πείτε; Στην Πλατεία Βικτωρίας πηγαίνετε να ρωτήσετε τους ανθρώπους. Δηλαδή, για τον Έλληνα και την Ελληνίδα, κανένα ενδιαφέρον;

Τρίτον, έχετε πάει στη Μαλακάσα και στη Ριτσώνα να δείτε τι γίνεται; Φεύγουν από τα νησιά και λέτε ότι επιστρέφονται. Επιστρέφονται πού; Πόσοι από αυτούς φεύγουν για την Αλβανία επιστροφή; Πόσοι φεύγουν για τις χώρες της πρώην Ανατολικής Ευρώπης; Πόσοι για τις χώρες της πρώην Σοβιετικής Ένωσης και πόσοι γυρνάνε στις πατρίδες τους από τους παράνομους μετανάστες οι οποίοι είχαν έρθει στα νησιά;

Φτιάχνετε μόνιμες εγκαταστάσεις, κύριε Υπουργέ. Την περασμένη Κυριακή, είσαστε στη Χίο και στο Δημοτικό Συμβούλιο σας ρώτησε ο Δήμαρχος εάν αυτά που λέτε στη Χίο εδώ πέρα για το μόνιμο ΚΥΤ το οποίο φτιάχνετε, θα κάνετε το ίδιο και στον Έβρο. Αυτό δεν σας ρώτησε; Τι του απαντήσατε; «Βεβαίως, θα κάνω το ίδιο». Δηλαδή, λέτε στους Εβρίτες, στην πιο ευαίσθητη περιοχή της πατρίδας μας, σε μία περίοδο που έχουμε τέτοιο πρόβλημα με τους Τούρκους, που από ώρα σε ώρα μπορεί να ξεσπάσει ένα θερμό επεισόδιο και το γνωρίζετε πάρα πολύ καλά, ότι θα πάτε εκεί, στην Ορεστιάδα, και θα φτιάξετε ένα ΚΥΤ, εκεί που είναι σήμερα τα 500 άτομα, να το κάνετε δέκα φορές πάνω. Αυτό τους είπατε, 5.000 ανθρώπους, δηλαδή, και εκεί.

 Άρα τι κάνετε; Φτιάχνετε μόνιμες δομές. Τι δομές είναι αυτές; Είναι κλειστές δομές;

Όχι, κύριε Υπουργέ, διότι η Ευρωπαϊκή Ένωση δεν επιτρέπει κλειστές δομές και το γνωρίζετε καλά. Κοροϊδεύετε πάλι τον κόσμο, την κοινωνία. Φτιάχνετε ελεγχόμενες δομές, ανοιχτές, δηλαδή, δομές από το πρωί μέχρι το βράδυ και το βράδυ θα βάζετε να ελέγχονται με κάρτα αυτοί οι οποίοι βγαίνουν και μπαίνουν, βεβαίως για να ξέρετε αν έχει φύγει κανένας. Το βράδυ, θα γίνεται ένα προσκλητήριο για να δείτε αν έχει φύγει κανείς και δεν έχει γυρίσει μέσα, αλλά όλη μέρα αυτοί οι άνθρωποι θα είναι έξω.

Τι έγινε στη Μόρια; Πού πήγαν αυτοί οι οποίοι φύγαν στα βουνά; Τους συνέλαβε η Ελληνική Αστυνομία; Τρεις, τέσσερις χιλιάδες άνθρωποι είναι στα βουνά ακόμα. Τους έχετε βάλει μέσα σε ΚΥΤ; Πού ζουν αυτοί, πού τρώνε και πού κοιμούνται; Τι κάνουν;

Μιλήσατε για τη σίτιση, για τη διαχείριση στη συντήρηση. Ποιος θα πληρώνει αυτά τα χρήματα, κύριε Υπουργέ; Ακριβή ποσά δεν έχουμε. Είπατε ότι 4 – 4,5 χρόνια, ο ΣΥΡΙΖΑ ξεπέρασε τα 2 δισεκατομμύρια ευρώ. Εσείς μας φέρνετε τρεις δομές, 138 εκατομμύρια, 63 εκατομμύρια για τον φράχτη 27 χιλιομέτρων στον Έβρο.

Αυτά που σας λέμε τόσον καιρό πριν, θα τα είχαμε κάνει με πολύ λιγότερα λεφτά και αφού φτιάχνετε αυτές τις δομές εκεί, σχολεία πού θα πηγαίνουν τα παιδιά, αφού νοιάζεστε τόσο πολύ; Θα τους κατεβάζετε κάτω με λεωφορεία; Πώς θα τα κάνετε αυτά; Θα φτιάξετε σχολεία εκεί ειδικά;

Δεν θα μπορούσαμε να χρησιμοποιήσουμε δύο - τρία ακατοίκητα νησιά με αυτά τα χρήματα, με αυτές τις δομές, όμορφα και ωραία, να πάνε όλοι εκεί για τρεις μήνες μέχρι να δούμε ποιοι δικαιούνται ασύλου, ποιοι πρέπει να επιστρέψουν στις χώρες τους και να τελειώνουμε με αυτή την ασυδοσία η οποία γίνεται; ΄Η πιστεύετε ότι οι ροές μειώθηκαν επειδή εμείς τους πετάγαμε στη θάλασσα; Όχι, βεβαίως. Μειώθηκαν, γιατί δεν έφευγαν από τα τουρκικά παράλια. Άρα, λοιπόν, αυτό το οποίο κάνετε, κύριε Υπουργέ, είναι να ξοδεύετε εκατοντάδες εκατομμύρια ό,τι ακριβώς έκανε και ο ΣΥΡΙΖΑ και επειδή είπατε ότι είναι ευρωπαϊκά προγράμματα, το 70%, κύριε Υπουργέ, όπως λέει μέσα είναι από το Πρόγραμμα Δημοσίων Επενδύσεων και το 30% από τους εθνικούς πόρους. Μπορείτε να μας πείτε τι είδους επενδύσεις είναι αυτές οι οποίες γίνονται;

 Εύχομαι ότι αυτό το οποίο πρέπει να κάνει η Κυβέρνηση είναι να μην αφήσει την κατάσταση άλλο ανεξέλεγκτη, διότι, αυτή τη στιγμή, ο ελληνικός λαός υποφέρει και θα το δείτε στις επόμενες εκλογές, κύριε Υπουργέ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής)**: Τον λόγο έχει η κυρία Μπακαδήμα.

**ΦΩΤΕΙΝΗ ΜΠΑΚΑΔΗΜΑ:** Κύριε Υπουργέ, κυρίες και κύριοι συνάδελφοι, η στάση του ΜέΡΑ25 απέναντι στην εσφαλμένη κυβερνητική πολιτική στο προσφυγικό έχει καταγραφεί από την πρώτη στιγμή που βρεθήκαμε να συζητάμε εντός αυτής της αιθούσης και όχι μόνο.

Καταδικάσαμε και καταδικάζουμε, με κάθε ευκαιρία και σε κάθε τόνο, τη δημιουργία νέων κλειστών κέντρων φυλακών, όπου θα αιχμαλωτίζονται όλες οι άτυχες ψυχές, όλοι οι άτυχοι άνθρωποι που πέρασαν, ρίσκαραν τα πάντα και έφτασαν σε ένα ευρωπαϊκό παράλιο, έφτασαν στη χώρα μας. Γιατί αυτό είμαστε για εκείνους, το άκρο της Ευρώπης, στο οποίο μπόρεσαν να φτάσουν. Σε μια Ευρώπη που θα περίμεναν να δουν φιλευσπλαχνία και στήριξη και όχι να δούνε να στοιβάζονται σαν να είναι αντικείμενα ο ένας πάνω στον άλλο σε άθλιες συνθήκες.

Η Μόρια δεν υπάρχει πια, αλλά είναι και θα παραμείνει χαρακτηριστικό παράδειγμα. Ξεκίνησε με δυόμισι χιλιάδες θέσεις, έφτασε να έχει σχεδόν τους δεκαπλάσιους. Τις εικόνες, τώρα, στο Καρά Τεπέ τις είδαμε όλοι τις προηγούμενες μέρες. Με μία καταιγίδα, οι άνθρωποι πνίγηκαν στη λάσπη, μικρά παιδιά, γυναίκες, οικογένειες. Πολύ φοβάμαι ότι όσο χειροτερεύει ο καιρός, δεν θα είναι οι μόνες τέτοιες εικόνες που είδαμε και σ’ αυτό θα ήθελα μια απάντηση από εσάς, κύριε Υπουργέ.

Πέρα από τις κλειστές δομές που μας παρουσιάζατε σήμερα, τι σκοπεύετε να κάνετε για τους ανθρώπους; Πώς θα ζήσουν αυτοί οι άνθρωποι σε σκηνές όσο πλησιάζει ο χειμώνας;

Παράλληλα, επιλέξατε να κλείσετε τα αυτιά σας σε όσα σας έλεγαν οι τοπικές κοινωνίες, προχωρώντας το σχέδιό σας για τη δημιουργία κλειστών δομών σε νησιά. Σε νησιά μας, σε νησιά, όπου οι τοπικές κοινωνίες, από την αρχή, στάθηκαν απέναντί σας. Είχαμε συμπλοκές ανδρών των ΜΑΤ με κατοίκους, γιατί ήθελαν να αντικρούσουν τα σχέδια σας. Οι τοπικές κοινωνίες που έχουν επιβαρυνθεί όλα αυτά τα χρόνια από την κρίση, την ατέρμονη κρίση, τώρα έχουν χτυπηθεί και από τον κορωνοϊό και από τις οικονομικές επιπτώσεις. Και εσείς επιλέγετε να κλείσετε τα αυτιά και να μην προχωρήσετε σε αποσυμφόρηση, γιατί αυτό που κάνετε, το να μεταφέρετε τους πρόσφυγες από το ένα σημείο του νησιού σε ένα άλλο, δεν είναι αποσυμφόρηση.

Σήμερα, μας ενημερώσετε για τη δημιουργία δομών σε Σάμο, Κω και Λέρο. Μας είπατε και για τις θέσεις που αναμένετε να έχει κάθε κέντρο από αυτά που θα δημιουργηθεί. Και θα συμφωνήσω με τη συνάδελφο του ΚΚΕ, την κυρία Κομνηνάκα, θεωρείτε ότι θα καταφέρετε να τηρήσετε αυτούς τους αριθμούς ή να τις κρατήσετε άδειες τις δομές, όπως είπατε στην τοποθέτησή σας;

Η Μόρια ξεκίνησε με δυόμισι χιλιάδες και έφτασε να έχει 20, μπορεί και παραπάνω. Είστε σίγουρος ότι θα μείνουν στην Κω 3.200, 3.000 στη Σάμο και 2.000 περίπου στη Λέρο; Πώς θα μπορέσετε να το διασφαλίσετε;

Επιπλέον, είδαμε ότι μιλήσατε, κύριε Υπουργέ, για μείωση των ροών, μείωση των ροών κατά 73%. Μείωση των ροών λόγω κυβερνητικής πολιτικής ή λόγω κορωνοϊού; Ή και τα δύο; Σε τι βαθμό συνέτεινε το ένα και σε τι βαθμό το άλλο;

Παράλληλα, μιλήσατε για θετικό ισοζύγιο νόμιμων αναχωρήσεων και για επίσπευση διαδικασιών ασύλου, τη στιγμή που, στην περίοδο της πανδημίας, είχατε σταματήσει τις αιτήσεις. Αποσυμφόρηση νησιών, κλείσιμο 67 δομών ξενοδοχείων και, εντός του 2021, κλείσιμο άλλων έξι δομών. Θα ξαναρωτήσω κι εγώ, παρότι το ρώτησαν και άλλοι συνάδελφοι πριν από εμένα, πού θα πάνε αυτοί οι άνθρωποι; Γιατί, δεν είναι το θέμα να κλείσετε μία δομή, ένα ξενοδοχείο και να οδηγηθούν στο δρόμο, ούτε να μένουν σε παγκάκια.

Ταυτόχρονα, δεν μπορώ να μην σχολιάσω μία, καθ’ όλα γνώριμη, εταιρεία που αναλαμβάνει την αναδοχή του έργου με ένα συνολικό κόστος 120 εκατομμυρίων ευρώ. Σίγουρα, ούτε εμείς θα νομιμοποιήσουμε τη δημιουργία ενός τέτοιου κέντρου, ειδικά με αυτήν την οδό, αλλά θα ήθελα να μας πείτε ποιες άλλες εταιρείες έφτασαν στο δεύτερο στάδιο και ποιο ήταν το ύψος της προσφοράς της καθεμιάς.

Κλείνοντας, βρισκόμαστε, κυρίες και κύριοι συνάδελφοι, μέσω της διαχύσεως απ’ ό,τι φαίνεται ενός δεύτερου κύματος της πανδημίας. Παρόλα αυτά και παρά τα θετικά κρούσματα που έχουμε δει σε δομές, αλλά και σε υπηρεσίες ασύλου, δεν έχουμε δει να γίνεται καμία ουσιαστική διαχείριση και προετοιμασία.

 Κύριε Υπουργέ, τον Αύγουστο, σας είχα θέσει μία ερώτηση σχετικά με την Υπηρεσία Ασύλου στον Πειραιά, καθώς το γραφείο παρέμενε παντελώς ανοχύρωτο και απροστάτευτο μπροστά στον κορωνοϊό. Η απάντηση του Υπουργείου Εργασίας, που ήταν συνερωτώμενο, γιατί εσείς δεν έχετε απαντήσει ακόμη, ήταν πως κλιμάκιο του Τμήματος Επιθεώρησης Ασφάλειας και Υγείας στην Εργασία έκανε επιτόπιο έλεγχο και επέβαλε τη λήψη άμεσων μέτρων. Μέτρα και κινήσεις που, προφανώς, δεν ήταν επαρκείς καθώς, λίγες μέρες μετά, έκλεισε το Γραφείο Ασύλου στον Πειραιά, όπως και στον Άλιμο. Αν είχε δοθεί μέρος των χρημάτων αυτών που δίδονται για τις δομές στην προετοιμασία για τον κορωνοϊό, στη διαχείρισή του, ίσως θα είχαμε γλιτώσει.

Θα κλείσω με μία ερώτηση και θα αφορά αυτό το κομμάτι. Θα ήθελα να μου πείτε, κύριε Υπουργέ, δεν είναι στο πλαίσιο της σημερινής ενημέρωσης, αλλά είναι καλή ευκαιρία αφού είστε εδώ, ποια βήματα προετοιμασίας έχουν γίνει; Πέρα από το να κλείνει μια δομή όταν υπάρχουν κάποια θετικά κρούσματα, τι άλλο προβλέπεται να γίνει όταν δεν υπάρχει ούτε καν τρεχούμενο νερό ούτε επαρκείς γιατροί.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Βίτσας.

**ΔΗΜΗΤΡΙΟΣ ΒΙΤΣΑΣ:** Κύριε Υπουργέ, ήθελα, κατ’ αρχήν να σας κάνω μια δήλωση. Αν οι ροές που αντιμετωπίζατε εσείς το τελευταίο 9μηνο ήταν αντίστοιχες ροές όταν ήταν Υπουργός Μεταναστευτικής Πολιτικής ο κ. Μουζάλας ή εγώ, αυτή τη στιγμή, στα νησιά δεν θα υπήρχε κανένας άνθρωπος.

Δεν το είπα, όμως, για να κάνω απλά μια δήλωση. Το είπα για να συνεχίσετε την αποσυμφόρηση των νησιών και τη φιλοξενία από την άλλη μεριά στην ενδοχώρα, αλλά και να ξεκινήσετε κιόλας, που είναι πάρα πολύ σημαντικό αυτό, την προσπάθεια της μετεγκατάστασης στην Ευρώπη, μη αποδεχόμενος αυτό το σχέδιο, που ας το ονομάσουμε «Δουβλίνο 4» που έχει κατεβάσει η Ευρωπαϊκή Επιτροπή και όπου ο ίδιος ο Πρόεδρος, ο κύριος Χαρακόπουλος, καταλαβαίνει εύκολα ότι η απόφαση είναι να γίνει η Ελλάδα αποθήκη ψυχών. Αυτό ήταν το πρώτο που ήθελα να σας δηλώσω.

Το δεύτερο. Κύριε Υπουργέ, δοκιμάστε να μιλήσετε στη βουλή, αλλά και σε όλες σας τις δραστηριότητες, με μία ειλικρίνεια. Θα σας σώσει, θα σας απελευθερώσει. Τι θέλω να πω; Σας είχα πει παλιότερα ότι θα μιλήσουμε μεταξύ μας και θα αρχίσουμε να κάνουμε κριτική όταν θα φτάσετε τους αριθμούς εκεί που τους παραδώσαμε. Ακόμα, δεν το έχετε καταφέρει. Σας έκανα μια πρόταση, για να το καταφέρετε και να μπορέσουμε να συζητήσουμε, γιατί πραγματικά πρόκειται το προσφυγικό - μεταναστευτικό ένα πάρα πολύ δύσκολο θέμα. Όμως, όταν μιλάτε εδώ, κάνετε συγκρίσεις, δεν είπατε ποτέ «κοιτάτε, κύριοι και κυρίες βουλευτές, δεν κάνω σύγκριση με αυτό που παρέδωσε ο ΣΥΡΙΖΑ, κάνω σύγκριση με αυτό που μου παρέδωσε ο κύριος Χρυσοχοΐδης». Δηλαδή, η Νέα Δημοκρατία.

Πραγματικά, είναι πολύ καλό το γεγονός ότι σας παραδώσαμε στα νησιά 40.000, 35.000 και τους έχετε φτάσει στους 17.000, αλλά τις 35.000 σας τις παρέδωσε η Νέα Δημοκρατία με την πολιτική ότι όλοι μένουμε στα νησιά. Τι να κάνουμε τώρα; Αυτό συνέβη. Αλλάξτε το αυτό το πράγμα. Ο κύριος Ψυχογιός σας είπε μια σειρά νούμερα.

Ένα τρίτο πράμα. Ποιος σας τα λέει αυτά; Πραγματικά, μου κάνει εντύπωση και θα ήθελα μια απάντηση και μάλιστα άμεση, σε σχέση με τις συμβάσεις που δεν έχουν έρθει στη βουλή ή δεν έχουν ανέβει στη διαύγεια.

  Δεν υπάρχει σύμβαση είτε του Υπουργείου Εθνικής Άμυνας ή του Υπουργείου Προστασίας του Πολίτη είτε του Υπουργείου Μεταναστευτικής Πολιτικής, το οποίο, όμως, δεν έφτιαχνε δομές, δεν πλήρωνε, δηλαδή, είτε του Υπουργείου Ανάπτυξης, μέσω της διαχειριστικής αρχής, δεν υπάρχει κάτι που να μην έρθει στη Βουλή και θα σας αναφέρω δύο μόνο παραδείγματα.

Το ένα παράδειγμα. Ο νόμος, ο οποίος ψηφίστηκε, αν δεν κάνω λάθος, 22 Δεκεμβρίου του 2018 που αφορούσε πάλι τα ζητήματα τα μεταναστευτικά. Εκείνη την ημέρα, κατέθεσα, εγώ ο ίδιος, στη Βουλή όλες τις συμβάσεις. Η οκνηρία δεν είναι επιχείρημα.

Δεύτερο παράδειγμα. Τον Νοέμβριο του 2018, αν δεν κάνω λάθος, η ΝΔ καταθέτει επίκαιρη ερώτηση, στην οποία πρώτος ομιλητής ήταν ο κ. Βαρβιτσιώτης και πρέπει να τονίσω ότι δεν την είχαν υπογράψει ο κ. Μητσοτάκης, ο κ. Αθανασίου και εσείς, κ. Υπουργέ, δεν την είχατε υπογράψει, εδώ του άφησα τόμους από τις συμβάσεις. Πραγματικά, μήπως θεωρείτε ότι αυτές οι συμβάσεις θα τις βρείτε στο Υπουργείο Μεταναστευτικής Πολιτικής; Δεν θα τις βρείτε εκεί. Θα τις βρείτε στο Υπουργείο Εθνικής Άμυνας, στο Υπουργείο Προστασίας του Πολίτη, στο Υπουργείο Ανάπτυξης και πάει λέγοντας.

Το τρίτο, που ήθελα να σας πω, είναι μια ευκαιρία σας, επειδή το είπατε τότε, βεβαίως μεταξύ μας έχουμε συνεννοηθεί και δεν είναι προσωπικά τα ζητήματα, να πείτε ότι: «Ποτέ εγώ δεν άνοιξα λογαριασμό απόρρητων και ποτέ, βέβαια, δεν υπέγραψα». Δεν είναι κακό να το πείτε, απλά και εγώ σας το ζητάω αυτή τη στιγμή ακριβώς, γιατί το δικό σας έμεινε στα πρακτικά της Βουλής, να μείνει και αυτό. Άλλωστε, σ΄ αυτό το επίπεδο έχουμε συνεννοηθεί πλήρως.

Ακόμα, κύριε Υπουργέ, θα ήταν καλό, μια και έχετε ζητήσει ήδη τον λόγο, να μου απαντήσετε αν έχετε κάποια μελέτη, η οποία λέει ότι θα αυξηθούν οι ροές στο επόμενο χρονικό διάστημα και χρειάζονται τόσο μεγάλα κέντρα και, μάλιστα, κλειστά. Διαφωνούμε πλήρως, το ξέρετε, και, δεύτερο, αν έχετε συνεργαστεί με το Υπουργείο Προστασίας του Πολίτη για τη φύλαξη αυτών των, όπως το λέτε εσείς, «ελεγχόμενων κλειστών κέντρων», γιατί πρέπει να σας πω ότι, με βάση τις προδιαγραφές που έχουν παρουσιαστεί παλιότερα, από τον κύριο Χρυσοχοΐδη και τον κ. Στεφανή, αλλά και από εσάς, το 10% της Ελληνικής Αστυνομίας, παραπάνω, θα είναι φρουροί σε κλειστά κέντρα. Είναι σοβαρά πράγματα αυτά;

Και το τελευταίο, για να κλείσω, άλλωστε θα μιλήσει και ο κ. Μουζάλας, μπορεί να πει και άλλα πράγματα. Κοιτάξτε, εγώ σας λέω, ως συμβουλή την οποία την ακούτε, πετάξτε την, κάντε ό,τι θέλετε, αλλά βάλτε τα κάτω στη ροή των πραγμάτων. Αποσυμφορείτε τα νησιά. Φέρνετε αυτούς τους ανθρώπους στην ενδοχώρα. Στην ενδοχώρα, πάτε και κλείνετε το πρόγραμμα «Φιλοξενία», που είναι πρόγραμμα σε ξενοδοχεία. Πού θα πάνε αυτοί οι άνθρωποι; Θα πάνε στα κέντρα φιλοξενίας ή σε κλειστά κέντρα, από ό,τι καταλαβαίνω. Δεν καταλαβαίνετε ότι με όλες τις εντάσεις του μεταναστευτικού, μπορείτε να δημιουργήσετε, έτσι, σε περιοχές της χώρας, καινούργιες εντάσεις σαν της Μόριας; Δεν θα ήταν έξυπνο να απαιτήσουμε από τους ευρωπαίους να παραμείνει αυτό το πρόγραμμα μέχρις ότου ολοκληρώσετε το δικό σας έργο, εγώ σας λέω. Δεν έχει νόημα τώρα να σας λέω εγώ ότι εμείς είχαμε 70.000 αιτήσεις ασύλου, εσείς είχατε 95.000, 105.000, τα έχετε πει και εσείς.

Σας παρακαλώ, πραγματικά, σας παρακαλώ, μην θεωρείτε ότι ο περιορισμός παροχών σε αυτούς που έχουν πάρει άσυλο, που το κάνατε ένα μήνα, είναι καλό μέτρο.

Ξέρετε, ο πρόσφυγας είναι ιερό πρόσωπο. Εντάξει, εγώ καταλαβαίνω ότι άλλα πρεσβεύουν οι αρχαίοι Έλληνες και οι Έλληνες γενικώς και άλλα πρεσβεύει η Κυβέρνηση της Νέας Δημοκρατίας. Ξέρετε, αυτό που λέτε «έξι μήνες στα σπίτια και μετά βγαίνουν», δικιά μου δουλειά είναι και ξέρετε ότι τον Μάρτιο του 2019 έφυγαν από τα σπίτια που έμεναν, αλλά, με συγκεκριμένη ρύθμιση με την Ύπατη Αρμοστεία, 150 - 200 άνθρωποι, το πώς φύγανε δεν το ξέρω, και ήταν το επόμενο τον Ιούλιο.

 Δε λέω εγώ για πάντα, κακώς, δε λέω για πάντα, ώσπου να γυρίσουν στις πατρίδες τους οι πρόσφυγες, αλλά μην το θεωρείτε και σημαντικό το γεγονός ότι για ένα μήνα πρόσφυγας, όχι αιτών άσυλο, πετάγεται στον δρόμο.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Ο κ. Βίτσας αναφέρθηκε στο πρόσωπό μου όσον αφορά την άποψη που διατύπωσα δημόσια για την πρόταση της Ευρωπαϊκής Επιτροπής όσον αφορά τη νέα μεταναστευτική πολιτική της Ευρωπαϊκής Ένωσης.

Κύριε Βίτσα, πιστεύω ότι οι Βουλευτές έχουν μεγαλύτερη ελευθερία στον δημόσιο λόγο, ασκώντας κριτική ακόμη και σε προτάσεις που βρίσκονται στο στάδιο της διαπραγμάτευσης, από την υπεύθυνη Κυβέρνηση και τους αρμόδιους Υπουργούς, για τους οποίους δεν έχω καμία αμφιβολία ότι πράττουν όσα πρέπει, προκειμένου να διαμορφώσουν τις απαραίτητες συμμαχίες και να ασκήσουν πίεση, προκειμένου να υπάρξουν βελτιώσεις στην πρόταση αυτή της Ευρωπαϊκής Επιτροπής, την οποία, προσωπικά, θεωρώ, όπως είπα, κατώτερη των περιστάσεων και η οποία θα πρέπει, αν μη τι άλλο, να τύχει βελτιώσεων.

**ΔΗΜΗΤΡΙΟΣ ΒΙΤΣΑΣ:** Η διαδικασία στην Ευρώπη, γι’ αυτό εγώ το έβαλα, δεν το έβαλα ότι εσείς κατηγορείτε την Κυβέρνηση ή οτιδήποτε, είναι ότι η Επιτροπή κάνει μια συγκεκριμένη πρόταση, αυτή η πρόταση πρέπει να περάσει ομόφωνα από τη Σύνοδο των Υπουργών Εσωτερικών και Μεταναστευτικής Πολιτικής και μετά αρχίζει, αυτό που λέμε, τρίλογος, δηλαδή, Σύνοδος ηγετών, Ευρωπαϊκή Επιτροπή και Ευρωκοινοβούλιο.

 Λέω, λοιπόν, πες ότι αξιοποιώντας και τη δική σας τη σκέψη, τα είπα την προηγούμενη φορά, εμείς δεν πρέπει να πάρουμε και να δώσουμε θετική ψήφο στην πρόταση της Επιτροπής, αυτό είναι το βασικό ζήτημα, υπό οποιαδήποτε λογική.

Αυτή είναι η σκέψη μου, για να είναι καθαρή.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Ο κ. Μηταράκης έχει τον λόγο.

**ΠΑΝΑΓΙΩΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Καταρχήν, κύριε Υπουργέ, μιλάω πάντα με ειλικρίνεια στη Βουλή και γι’ αυτό δίνω ακριβή νούμερα. Θεωρώ ότι αυτό βοηθάει τη συζήτηση να είναι πιο ουσιαστική, για το πού βρισκόμαστε στο μεταναστευτικό.

 Αναφέρατε τη φράση «αν θα φέρουμε τη χώρα εκεί που την παραδώσατε». Σίγουρα, δεν αναφέρεστε στις ροές. Σίγουρα, δεν αναφέρεστε στις αποφάσεις ασύλου. Σίγουρα, δεν αναφέρεστε στο θετικό ισοζύγιο αναχωρήσεων και αφίξεων.

Η κατάσταση στο μεταναστευτικό σήμερα είναι εντελώς διαφορετική από αυτή που κληρονομήσαμε από μια Κυβέρνηση ΣΥ.ΡΙΖ.Α. που, επί των ημερών σας, ήσασταν ένας θελκτικός προορισμός. Επειδή, δε, αναφέρατε για μελέτη, δε νομίζω ότι είχατε μελέτη επί των ημερών σας για το ότι θα μπουν ένα εκατομμύριο άνθρωποι το 2015.

Η αλήθεια είναι ότι δεν πιστεύετε στην πολιτική περιορισμού των ροών και δεν αναφέρομαι μόνο στη φύλαξη των συνόρων. Αναφέρομαι στον γρήγορο διαχωρισμό προσφύγων και μεταναστών, στις επιστροφές, στα κλειστά κέντρα, στη διακοπή των παροχών και στον έλεγχο των ΜΚΟ.

Συνολικά, όλα αυτά δημιουργούν ένα πλαίσιο μείωσης των ροών και στη χώρα μας μιλάμε για 73% μείωση ροών, ενώ η Ιταλία μιλά για 192% αύξηση ροών το 2020, απαντώντας σε όσους λένε ότι είναι ο κορωνοϊός. Η Ελλάδα μείον 73% και η Ιταλία συν 192%.

Με συγχωρείται για τη φράση μου, όταν είπατε «αν είχαμε εμείς αυτές τις ροές», μου θυμίσατε το «αν η γιαγιά μου είχε ρόδες, θα ήταν ποδήλατο», γιατί εσείς δε θέλετε να έχετε εισροές και, πρόσφατα, Βουλευτής της Αξιωματικής Αντιπολίτευσης απείλησε το λιμενικό σώμα, σε αυτή εδώ την αίθουσα, με ποινικές ευθύνες, γιατί φυλάει τα σύνορα. Βουλευτής της Αξιωματικής Αντιπολίτευσης. Άρα, δεν θα είχατε ποτέ εσείς αυτές τις ροές, γιατί δεν το πιστεύετε. Δεν πιστεύετε στην προστασία της χώρας μας από τις ανεξέλεγκτες ροές παράτυπων μεταναστών και αυτή είναι η μεγάλη μας ιδεολογική διαφορά.

Ναι, αυτή τη στιγμή, έχουμε 29% λιγότερο στα νησιά απ’ ό,τι είχαμε πριν από 12 μήνες. Αναφέρεστε στον Ιούλιο του 2019. Πράγματι, το καλοκαίρι του 2019, είχαμε αυξημένες αφίξεις. Η Τουρκία προετοίμαζε αυτό που τελικά ολοκλήρωσε στα τέλη Φεβρουαρίου, την εργαλειοποίηση του μεταναστευτικού. Το είδαμε, το προλάβαμε, το αντιστρέψαμε. Και αυτή είναι η μεγάλη συνεισφορά αυτής της Κυβέρνησης στην αντιμετώπιση του μεταναστευτικού.

Επίσης, κύριε Βίτσα, χρωστάω μια απάντηση. Ορθά είπατε -και πράγματι σας έχω απαντήσει και γραπτώς- ότι είχα αναφέρει, στην Ολομέλεια, παλιότερα, για ένα ειδικό λογαριασμό απορρήτων που υπήρχε στο Υπουργείο Μετανάστευσης και Ασύλου. Μου διευκρίνισε το Γενικό Λογιστήριο του Κράτους ότι αυτός ο λογαριασμός αφορούσε συνολικά κυβερνητικές δαπάνες και δεν σας εμπλέκει εσάς στη διαχείρισή του.

Σας έχω απαντήσει γραπτώς και ζητώ συγνώμη για αυτήν την αναφορά στο όνομά σας.

Στο σημείο αυτό γίνεται η δεύτερη ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αυγερινοπούλου Διονυσία – Θεοδώρα, Βούλτεψη Σοφία, Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Καππάτος Παναγής, Καραγκούνης Κωνσταντίνος, Καρασμάνης Γεώργιος, Κατσαφάδος Κωνσταντίνος, Κελέτσης Σταύρος, Κοτρωνιάς Γεώργιος, Κούβελας Δημήτριος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Κώτσηρας Γεώργιος, Λαμπρόπουλος Ιωάννης, Μάνη – Παπαδημητρίου Άννα, Μελάς Ιωάννης, Μπούγας Ιωάννης, Παππάς Ιωάννης, Λοβέρδος Ιωάννης, Ακτύπης, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Χιονίδης Σάββας, Αγαθοπούλου Ειρήνη – Ελένη, Σαντορινιός Νεκτάριος, Ζαχαριάδης Κωνσταντίνος, Καλαματιανός Διονύσιος – Χαράλαμπος, Βίτσας Δημήτριος, Καφαντάρη Χαρούλα (Χαρά), Λάππας Σπυρίδωνας, Μουζάλας Ιωάννης, Παπαηλιού Γεώργιος, Πούλου Παναγιού (Γιώτα), Ραγκούσης Ιωάννης, Σπίρτζης Χρήστος, Χατζηγιαννάκης Μιλτιάδης, Ψυχογιός Γεώργιος, Πουλάς Ανδρέας, Καμίνης Γεώργιος, Κεγκέρογλου Βασίλειος, Λιακούλη Ευαγγελία, Δελής Ιωάννης, Κανέλλη Γαρυφαλλιά (Λιάνα), Κομνηνάκα Μαρία, Χήτας Κωνσταντίνος, Αδαμοπούλου Αγγελική και Μπακαδήμα Φωτεινή.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ζητήσει ο κ. Μουζάλας επί προσωπικού αν και προηγείται ο κ. Σαντορινιός. Ορίστε, κύριε Μουζάλα, για ένα λεπτό, να μας πείτε σε τι συνίσταται το προσωπικό.

**ΙΩΑΝΝΗΣ ΜΟΥΖΑΛΑΣ :** Για δεύτερη φορά, ο κ. Μηταράκης. Την πρώτη φορά, το έκανε στην ομιλία του, στο κλείσιμο -έχει το προνόμιο του κλεισίματος. Με κατηγόρησε ότι απείλησα το Λιμενικό και σήμερα το επανέλαβε. Ο κ. Μηταράκης ψεύδεται. Εγώ είπα στο Λιμενικό, μέσα στην ομιλία μου, εδώ πέρα, ότι θα πρέπει να είναι πολύ προσεκτικοί και εάν υπάρχουν κάποιοι, οι οποίοι υπακούν σε παράνομες διαταγές, θα ελεγχθούν. Και τόνισα πόσο ευγνώμονες είμαστε στο Λιμενικό και πόσο, σαν ΣΥΡΙΖΑ, τιμάμε τη δουλειά, την οποία κάναμε και που την ξέρουμε πολύ καλά.

Κατόπιν αυτού, εγώ έχω πάρει πάνω από 700 ειδοποιήσεις -για τα παιδιά μου, τη γυναίκα μου, το σπίτι μου, το αμάξι μου, για εμένα τον ίδιο. Λοιπόν, να σταματήσουμε αυτά τα πράγματα εδώ πέρα και να είναι ο καθένας υπεύθυνος για αυτό που λέει.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Πάντως, ο Υπουργός δεν έκανε χρήση ονομαστική, κύριε Μουζάλα. Εσείς την κάνατε, τώρα. Καλώς. Προχωρούμε.

Τον λόγο έχει ο κ. Σαντορινιός.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Αν και θα μιλούσα στο τέλος της ομιλίας μου γι’ αυτό, κύριε Μηταράκη, αλλά όχι στο τόσο έντονο ύφος που σας απευθύνθηκε ο κύριος Μουζάλας. Θα έλεγα ότι είναι καλό να μην διασπείρουμε fake news, ιδιαίτερα όταν μιλάμε για το Λιμενικό Σώμα, που έχει τόση μεγάλη προσφορά στη διάσωση ζωών στη θάλασσα και το οποίο το έχουμε τιμήσει, επανειλημμένα, κατά τη διάρκεια της διακυβέρνησής μας. Και, σε καμία περίπτωση δεν θα απειλούσαμε και δεν θα τολμούσε κανένας από εμάς να απειλήσει στελέχη του Λιμενικού Σώματος, οι οποίοι κάνουν ευσυνείδητα τη δουλειά τους και προστατεύουν τη ζωή στη θάλασσα.

Αν κάποιες ηγεσίες θέλουν να μετατρέψουν το Λιμενικό και να δώσουν εντολές στο Λιμενικό για παράνομες ενέργειες, αυτές θα πρέπει να κριθούν και όχι το Λιμενικό Σώμα. Και είναι ξεκάθαρο. Και, δυστυχώς, φοβάμαι ότι η Κυβέρνηση έχει κάνει τέτοιες απόπειρες. Είμαι σίγουρος, όμως, ότι το Λιμενικό Σώμα δεν ακολούθησε αυτές τις οδηγίες.

Τώρα, ό,τι και να λέτε, κύριε Μηταράκη, πρέπει να συγκριθείτε με την πραγματικότητα και να συζητήσουμε για την πραγματικότητα. Και η πραγματικότητα λέει ότι, 6 Ιουλίου του 2019, στα νησιά, υπήρχαν 17.034 πρόσφυγες και μετανάστες. Και σήμερα είναι 20.358 - 8/10/2020 είναι τα στοιχεία. Άρα, δεν έχετε φτάσει στα όρια που σας παραδώσαμε.

Και δεν έχετε φτάσει, παρά τα όσα ωραία λέτε για τα θετικά ισοζύγια αποχωρήσεων - αφίξεων και για τις μηδενικές ροές.

Η πραγματικότητα, λοιπόν, ποια είναι;

Ότι, για ένα πολύ μεγάλο χρονικό διάστημα -και σας το είπε και ο κύριος Βίτσας- είχατε ακολουθήσει, ως Κυβέρνηση, μια πολιτική, η οποία έλεγε ότι δεν πρόκειται να φύγει κανένας από τα νησιά. Και σήμερα, που είναι μηδενικές οι ροές, όπως λέτε εσείς, θα έπρεπε να μην υπήρχε κανένας στα νησιά. Όμως, ποια είναι η πραγματικότητα;

Ότι έχετε επιλέξει να κάνετε τα νησιά «αποθήκες ψυχών». Όπως επιλέξατε και συμφωνήσατε να κάνετε τη χώρα «αποθήκη ψυχών», γιατί δεν θέλετε και δεν διεκδικείτε να μεταφέρετε πρόσφυγες και μετανάστες στην Ευρώπη, διότι έχετε αποφασίσει να γίνουμε «ο δεσμοφύλακας της Ευρώπης» και έχετε αποδεχθεί αυτό τον ρόλο. Την ίδια μοίρα επιφυλάσσετε για τα νησιά μας.

Γιατί, εάν λέτε ότι εμείς θα συνεχίσουμε αυτήν την πολιτική των μηδενικών ροών, εάν λέτε ότι εμείς έχουμε αυξήσει τον αριθμό των αποδόσεων άσυλου, τότε δεν συμβαδίζει με το γεγονός ότι σήμερα αυξάνετε τον αριθμό των θέσεων στα τρία νησιά. Διότι, πολύ απλά, στην Κω, ήταν 816 -εσείς το είπατε- και συν 500 στον ΠΡΟΚΕΚΑ, σύνολο, 1.300 και το πάτε 3.290. Περίπου το τριπλασιάζετε. Στη Λέρο, η χωρητικότητα είναι 860 και το πάτε 1860. Το υπερδιπλασιάζετε.

Άρα, λοιπόν, εδώ πέρα, «κάποιο λάκκο έχει η φάβα». Ή περιμένετε να αυξηθούν οι ροές ή έχετε αποφασίσει να διατηρήσετε τα νησιά «ως «φυλακές ψυχών», αγνοώντας, αδιαφορώντας για το τι θα γίνει στα νησιά και το πώς θα μπορέσουν τα νησιά να διαχειριστούν αυτούς τους αριθμούς μεταναστών.

Τώρα, επειδή σας άκουσα να μιλάτε για χρηστή διαχείριση και σας άκουσα να μιλάτε για κανονικές διαδικασίες. Θα ήθελα να πούμε κάτι. Δεν αμφισβητώ τις μελέτες, αλλά οι θέσεις οι οποίες φτιάχνετε είναι περίπου 6.000. Περίπου τόσο δεν είναι; Με 120 εκατομμύρια, 20.000 ευρώ ανά θέση, δεν σας φαίνεται λίγο υπερβολικό αυτό το νούμερο; Γιατί εμένα μου φαίνεται υπερβολικό.

Και, ακόμα περαιτέρω, μιλάτε για κανονικές διαδικασίες διαγωνισμών όταν το σύνολο των μελετών δεν το έχει υπογράψει δημόσιος υπάλληλος, το υπογράφουν μετακλητοί υπάλληλοι. Όπως ξέρετε, υπάρχει μεγάλη διαφορά στη διαχείριση προγραμμάτων κονδυλίων από δημόσιο σε μετακλητό υπάλληλο. Διότι, οι δημόσιοι υπάλληλοι, κύριε Μηταράκη, διώκονται πειθαρχικά, ενώ οι μετακλητοί υπάλληλοι δεν διώκονται πειθαρχικά.

Άρα, έχουμε μεγαλύτερους βαθμούς ελευθερίας, χωρίς να θέλω να αποδώσω στους συγκεκριμένους υπαλλήλους κάποια πρόθεση. Ωστόσο, όμως, πρέπει να το επισημάνουμε αυτό, διότι όταν μιλάμε για κανονικές διαδικασίες, οι κανονικές διαδικασίες μιλάνε για διαχείριση από δημοσίους υπαλλήλους, πράγμα που δεν κάνετε εσείς.

Είπατε, λοιπόν, ότι στα νέα κέντρα που γίνονται, θα υπάρχει Πρωτοβάθμια φροντίδα Υγείας, γιατί δεν πρέπει να απασχολούμε τα νοσοκομεία της περιοχής των νησιών και πάρα πολύ σωστά το λέτε. Εδώ, τίθενται, δύο ερωτήματα. Τι έχετε κάνει για να ενισχύσετε τα νοσοκομεία; Γιατί, εμείς βλέπουμε ότι μειώνεται ο αριθμός των γιατρών και των νοσηλευτών στα νοσοκομεία, τουλάχιστον, όπου επισκεπτόμαστε, στα νησιά αυτά.

Το δεύτερο ερώτημα. Αφού, πραγματικά, το πιστεύετε, σήμερα που υπάρχουν τα ΚΥΤ, για ποιο λόγο δεν στέλνετε γιατρούς; Περιμένετε να κατασκευαστούν τα καινούργια ΚΥΤ, για να το κάνετε; Ποια είναι αναγκαιότητα; Δηλαδή, τι; Θα έχει καλύτερες υποδομές και σήμερα σας είπαν οι γιατροί ότι δεν θα πάνε σε αυτά; Να σοβαρευτούμε λιγάκι.

Κλείνω με αυτό. Μιλάτε για έλεγχο συνόρων, κατανοητό. Δεν θα μιλήσω για οποιεσδήποτε καταγγελίες έχουν δει το φως της δημοσιότητας, δεν θέλω να μπω σε αυτή την κουβέντα, αλλά μου αρέσει όταν μιλάτε για έλεγχο συνόρων, τη στιγμή που το ORUC REIS προσβάλει τα κυριαρχικά δικαιώματα της χώρας μας σήμερα στο Καστελόριζο.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Τον λόγο έχει η κυρία Μάνη – Παπαδημητρίου.

**ΑΝΝΑ ΜΑΝΗ – ΠΑΠΑΔΗΜΗΤΡΙΟΥ:** Κυρία Πρόεδρε, και να συγχαρώ και εσάς και όλο το Προεδρείο για την επανεκλογή και να ευχηθώ σε όλους μας μια καλή, παραγωγική Κοινοβουλευτική Σύνοδο.

Κύριε Υπουργέ, είναι πολύ σημαντική και άξια συγχαρητηρίων η πρωτοβουλία της Κυβέρνησης και του Υπουργείου, στο οποίο προΐσταστε, το Υπουργείο Μετανάστευσης και Ασύλου, για την κατασκευή των υπηρεσιών και των δομών στα νησιά Κω, Λέρο και Σάμο.

Όσο κι αν η Αξιωματική Αντιπολίτευση προσπαθεί να απομειώσει τη σημασία, την αξία του γεγονότος, ότι εσείς φέρνετε τη σύμβαση αυτή στη Βουλή, είναι αδιαμφισβήτητο ότι η δημοσιότητα, την οποία τυγχάνει από τη συζήτηση της σύμβασης ενώπιον του Ελληνικού Κοινοβουλίου, δεν έχει καμία σχέση με τον τρόπο, με τον οποίο ελέγχονταν οι συμβάσεις που συνήπτε ο ΣΥΡΙΖΑ. Μάλιστα, όπως και εσείς είπατε, πέρασε και τον έλεγχο του Ανώτατου Δικαστηρίου και με αυτήν τη διαδικασία μπορεί και ενημερώνεται ο ελληνικός λαός.

Πέραν τούτου, περιγράψατε, με κάθε λεπτομέρεια, τις εγκαταστάσεις και τους επιμέρους χώρους, οι οποίοι θα υπάρχουν στις συγκεκριμένες εγκαταστάσεις. Αυτό θα έχει ως αποτέλεσμα και την αξιοπρεπή, την ανθρώπινη διαβίωση των ατόμων, που θα φιλοξενούνται σε αυτές τις δομές, αλλά και να μην υπάρχει μια εικόνα, η οποία δεν θα τιμά τη χώρα μας διεθνώς.

Από εκεί και πέρα, είναι πάρα πολύ σημαντικό και αδιαμφησβήτητο, οι αριθμοί μιλούν από μόνοι τους, ότι την εξίσωση το μεταναστευτικού – προσφυγικού την αντιμετωπίζετε με απόλυτη επιτυχία. Το πλαίσιο το οποίο περιγράψατε, η αποτελεσματική φύλαξη των συνόρων, ο έλεγχος των ΜΚΟ, η ταχύτητα στην έκδοση αποφάσεων ασύλου, η αύξηση των επιστροφών, η μείωση των εισροών και αυτό μάλιστα σε ποσοστό 72%, όταν η γείτονα χώρα Ιταλία έχει αύξηση των εισροών σε ποσοστό 192%, αποδεικνύει με περίτρανο τρόπο ότι αντιμετωπίζεται από την Κυβέρνηση και από το Υπουργείο με απόλυτη επιτυχία το συγκεκριμένο ζήτημα.

Είναι, επίσης, πάρα πολύ ενθαρρυντικό, κύριε Υπουργέ, ότι δηλώσατε την αποσυμφόρηση το επόμενο χρονικό διάστημα και των νησιών, αλλά και της ηπειρωτικής Ελλάδας και ότι μάλιστα 67 γραμμές θα κλείσουν.

Θα ήθελα να επαναλάβω μια ερώτηση, την οποία υπέβαλε και ο Πρόεδρος της Επιτροπής μας, ο κ. Χαρακόπουλος. Τι γίνεται, κύριε Υπουργέ, με τους ανθρώπους οι οποίοι παίρνουν άσυλο; Ξέρω ότι δεν είναι της αποκλειστικής αρμοδιότητας του Υπουργείου, καθώς αυτοί οι άνθρωποι πλέον δικαιούνται της προσωπικής τους ελευθερίας, παρ’ όλα αυτά και θα μιλήσω και ως βουλευτής Πιερίας, επειδή υπάρχουν πολλά εγκαταλειμμένα ξενοδοχεία, ενοικιαζόμενα δωμάτια συναντάμε περιπτώσεις ομαδικών συμβάσεων μισθώσεων από ανθρώπους, οι οποίοι παίρνουν άσυλο. Σε μια εποχή μάλιστα που η Βόρεια Ελλάδα και η περιοχή μου, η Πιερία, έχει πληγεί βαρύτατα, λόγω της κρίσης του κορωνοϊού, από μείωση των τουριστών, θα είναι πάρα πολύ εύκολο να εκμισθωθούν ξενοδοχεία εγκαταλειμμένα, ενοικιαζόμενα δωμάτια, σε ομάδες ανθρώπων, που έχουν πάρει άσυλο. Επαναλαμβάνω ότι δεν είναι της αποκλειστικής σας αρμοδιότητας, αλλά θα ήθελα να μας δηλώσετε, αν μπορεί να υπάρξει κάποια μέριμνα και κάποια συνεννόηση με αρμόδιους οργανισμούς, ούτως ώστε να μην παρατηρηθεί ένα τέτοιο φαινόμενο.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Τον λόγο έχει ο κ. Μουζάλας.

**ΙΩΑΝΝΗΣ ΜΟΥΖΑΛΑΣ:** Να πω, εισηγητικά, ότι η κυρία Παπαδημητρίου, ενάντια στην πολιτική της Νέας Δημοκρατίας, έθιξε με έναν πολύ θετικό τρόπο τη δυνατότητα η αντιμετώπιση του προσφυγικού - μεταναστευτικού να αποτελέσει και μία συμβολή και να μην έχει μόνο αρνητικές επιπτώσεις, να έχει και μία συμβολή θετική στην οικονομική ανάπτυξη περιοχών ή οτιδήποτε άλλο. Με αυτήν την έννοια, θα συμφωνήσουμε.

Κύριε Υπουργέ, συγχωρείστε μου την οξύτητα, ξέρετε ότι δεν είναι προσωπικό. Μου θυμίζετε αυτό που λέει ο Μάρκ Τουέιν στο «Ένας γιάνκης στην Αυλή του Βασιλιά Αρθούρου», είναι ο ιππότης Λανσελότ και λέει «στους βρετανικούς αγώνες ξιφασκίας, βγήκα δεύτερος».

Αυτό που λέει ο Μαρκ Τουέιν στο «Ένας Γιάνκης στην αυλή του Βασιλιά Αρθούρου» είναι ότι όταν ο ιππότης Λάνσελοτ λέει «στους βρετανικούς αγώνες ξιφασκίας, βγήκα δεύτερος», ξέχναγε να πει ότι συμμετείχαν δύο. Λέτε ψέματα. Λέτε νούμερα τα οποία είναι ψεύτικα. Απλά, αυτός που θα τα διαβάσει στο Facebook σας, σε αυτά τα οποία θα βγάλουν οι βουλευτές σας, σε αυτά που θα γράψουν οι ελεγχόμενες εφημερίδες σας, δεν το ξέρει. Λέτε «πετύχαμε τον περιορισμό των επιπτώσεων στα νησιά και στην ηπειρωτική Ελλάδα». Αστειεύεστε; Στείλατε τα ΜΑΤ και έφυγαν άναυλα. Σηκώθηκαν οι κάτοικοι και έγινε χαμός. Η Μόρια κάηκε. Φτιάξατε ένα Καρά Τεπέ, το οποίο καταρρέει. Αν δεν καταρρεύσει τον Δεκέμβρη, θα καταρρεύσει τον Γενάρη. Και δεν το λέω αυτό με περηφάνια, δηλαδή, τί άχρηστοι είστε. Θα γίνει, όμως, αυτό το πράγμα. Λέτε ψέματα.

Λέτε «μειώσαμε τις ροές κατά 80% στη θάλασσα». Το λέτε σοβαρά; Είναι κάτι που το κάνατε εσείς; ‘Η είναι κάτι που έγινε, καταρχήν, λόγω του κορωνοϊού, ένα ζήτημα, κατά δεύτερο λόγο, μιας κρυφής κατάστασης- που δεν ξέρω ποια είναι – που λέει ότι από τη θάλασσα έχουν πάψει, ουσιαστικά, να έρχονται ροές. Εκτός, εάν εννοείτε ότι κάνετε στη θάλασσα 300 - 400 αποτροπές την ημέρα, 100 αποτροπές την ημέρα. Αλλά, θα είχε καταγραφεί. Δεν έχει καταγραφεί τίποτα. Επομένως, εύσημα γιατί; Και να δούμε, επίσης, στις διερευνητικές συζητήσεις για την Ανατολική Μεσόγειο, για το Αιγαίο, τι άλλα πράγματα θα βγουν, ώστε η Κυβέρνησή σας να μην είναι ανέτοιμη. Να τα ψάξει. Δηλαδή, τι έχουν πει Γερμανία και Τουρκία; Τι έχουν πει άλλες χώρες γύρω από αυτά τα πράγματα; Γιατί το 80% δεν το κάνατε εσείς. Συνέβη. Και είμαστε πολύ χαρούμενοι που συνέβη.

Επισπεύσατε τις διαδικασίες ασύλου κατά 80% - ο κ. Καμίνης τα έθεσε. Στο β’ επίπεδο; Πόσες είναι θετικές, πόσες είναι αρνητικές; Αλλά, το λέτε σοβαρά; Εμείς κάναμε 4.300 αποφάσεις σε α’ βαθμό τον μήνα. Πόσες κάνετε; Κάνετε 7.000 - 8.000 τον μήνα και τις πάτε και σε δεύτερο βαθμό; Νομίζω ότι, πάλι εδώ πέρα, δεν λέτε την αλήθεια.

Θετικό ισοζύγιο άφιξης – αναχώρησης. Προσέξτε! Αναχώρηση 7.000. Πού; Στη Βουλγαρία, στη Ρουμανία, στην Αλβανία. Σε αυτές τις χώρες, πόσοι είναι από τη δεύτερη μετανάστευση; Είναι λιγότεροι από χίλιοι. Μη μου λέτε «όχι». Υπάρχουν δημοσιευμένα τα στοιχεία. Τα έχει ο Διεθνής Οργανισμός Μετανάστευσης, τα έχει η Frontex και εμείς μπορούμε ακόμα και τα παίρνουμε.

Περιορισμός παροχών. Και καμαρώνετε; Στο 2020, με μηδενικές ροές, ξαναγεμίζουν οι πλατείες και αρχίζουν οι «σκούπες» στην πλατεία Βικτωρίας; Χαλάει ο καιρός και ξανανοίγετε το TAEKWODO; Και είσαστε περήφανοι για αυτό το πράγμα.

Αποσυμφορήσατε τα νησιά. Μείωση 53%. Τα αυξήσετε κατά 400% και έρχεστε σήμερα και λέτε στη Βουλή -και μέσα από εδώ θα ακουστεί- «το μειώσαμε κατά 53%». Από εκεί που το πήγατε κατά 400% αύξηση.

Κλειστά κέντρα. Προσέξτε. Μας ζαλίσατε στη Βουλή, μας ζαλίσατε στην τηλεόραση- όχι εσείς προσωπικά, αναφέρομαι σαν κόμμα - ότι θα είναι μόνο κλειστά κέντρα. Ότι τα κλειστά κέντρα είναι η λύση και ο ΣΥ.ΡΙΖ.Α., επειδή δεν τα είχε κλειστά τα κέντρα κ.λπ.». Δεν κάνετε κλειστά κέντρα. Κάνετε «και κλειστά» κέντρα. Στον βαθμό που αυτά τα «και κλειστά» κέντρα λειτουργούσαν με βάση τις συνθήκες υποδοχής, που έχουμε ψηφίσει σαν χώρα και που είναι ευρωπαϊκός κανονισμός, είναι κάτι που μπορούμε να το συζητήσουμε. Έχετε, όμως, κάνει τις συνθήκες για να πάει κάποιος στα κλειστά κέντρα, τέτοιες, που να ανταποκρίνονται σε αυτά τα οποία, βουλευτές σας λέγανε εδώ πέρα, ότι πρέπει να νιώθουν ότι, αν έρθουν εδώ, θα περάσουν χειρότερα απ’ ό,τι στο Αφγανιστάν, απ’ ό,τι στη Σομαλία, απ’ ό,τι στην Υεμένη.

Είναι κάτι που πρέπει η δημοκρατία μας να επαίρεται για αυτό το πράγμα; Τριάντα έξι μήνες κράτηση; Επαιρώμεθα για αυτό; Λέτε ψέματα σε μας, λέτε ψέματα και στους οπαδούς σας, οι οποίοι σας ακούνε να λέτε μόνο κλειστά κέντρα, μόνο κλειστά κέντρα. Λέτε ενάντια στον ΣΥΡΙΖΑ, ότι δεν κάναμε κλειστά κέντρα και ήταν η παράταξή σας στη Σάμο, η παράταξή σας στη Μυτιλήνη, η παράταξή σας στην Κω, που δεν άφηνε να γίνουν αυτά τα μικρά, κλειστά κέντρα, τα οποία είχαμε προβλέψει και είχαμε χωροθετήσει.

Επιπτώσεις. Κλείνετε το Καρά Τεπέ, όχι αυτό το ανοσιούργημα που φτιάξατε. Το Καρά Τεπέ, την επιχείρηση που έκανε, με προσπάθεια της κυβέρνησής μας, ο δήμος της Μυτιλήνης, με τον δήμαρχο Γαληνό, που οφείλει κανείς να του το αναγνωρίσει και με την Ύπατη Αρμοστεία. Ένα camp, που μας έβγαλε ασπροπρόσωπους. Δώσατε εντολή και κρίνεται σαν κατάληψη ένα camp της κυρίας Λατσούδη. Χίλιοι είναι στο Καρά Τεπέ, τριακόσιοι είναι στο ΠΙΚΠΑ. Πού θα τους πάτε; Στα λασπόνερα εκεί πέρα, ευάλωτους, οικογένειες, παιδιά. Επαίρεστε γι’ αυτό; Θα κλείσετε και τα ξενοδοχεία. Στην περιφέρεια της κυρίας Παπαδημητρίου, έχουν αντίρρηση και εμείς θα υποστηρίξουμε την κυρία Παπαδημητρίου. Αλλά, θα κλείσετε τα ξενοδοχεία, θα μειώσετε την εστία. Αυτά είναι τα οποία θα κάνετε;

Λοιπόν, για να τελειώνω, να αφήσετε το παραμύθι με τη φύλαξη των συνόρων και με τον ΣΥΡΙΖΑ που δεν τα φύλαγε. Θα το λέω πάντα. Επί ΣΥΡΙΖΑ, αρμόδιοι για τη φύλαξη των συνόρων, ήταν ο ΓΕΕΘΑ, που τώρα είναι υφυπουργός σας με βάση το Σύνταγμα και ο Διοικητής της Αστυνομίας, που τώρα είναι Γενικός Γραμματέα σας. Εάν είναι επίορκοι, εμείς δεν το ξέρουμε. Να κάνετε μια ΕΔΕ, να το δούμε. Εμείς θεωρούμε ότι δεν είναι και ότι έκαναν καλά τη δουλειά τους.

Η ασπίδα της Ευρώπης, που επαίρεστε, είναι η κατάρα, την οποία θα αφήσετε στη χώρα μας και που η Ευρώπη τη δέχθηκε με πολύ μεγάλη χαρά. Βάζετε στους Έλληνες τη μοίρα του να προσπαθούν να αντιμετωπίσουν πρόσφυγες και μετανάστες, είτε με φυσική προσέλευση είτε υποκινούμενοι από ανθρώπους, οι οποίοι τους χειραγωγούν και από χώρες που τους χειραγωγούν, όπως έγινε το τελευταίο στον Έβρο.

Αυτό ήθελε η Ευρώπη, να τους κρατάμε εδώ. Καμαρώνετε ότι μας έστειλε η Αυστρία τρία αυτοκίνητα, καμαρώνετε που μας στείλανε κοντέινερ, κουβέρτες. Αυτό θέλει η Ευρώπη. Αυτό θα κάνετε και στα νησιά και στην ενδοχώρα. Δημιουργείτε εστίες σύγκρουσης. Νομίζετε ότι σας βολεύουν. Δεν το κάνετε από ανικανότητα. Είναι η πολιτική σας.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Θα παρακαλούσα τους συναδέλφους που θα ακολουθήσουν να εστιάσουν περισσότερο στη σύμβαση που συζητούμε. Διότι, ήδη, θα έχετε λάβει ενημέρωση στο κινητό σας ότι την ερχόμενη Δευτέρα, 19 του μηνός το πρωί, θα υπάρξει κοινή συνεδρίαση των Επιτροπών Δημόσιας Διοίκησης και Ευρωπαϊκών Υποθέσεων, τις οποίες θα ενημερώσει για τα ζητήματα του προσφυγικού – μεταναστευτικού, ο αρμόδιος Υπουργός, ο κ. Μηταράκης. Σήμερα, συζητούμε τις συμβάσεις για τα νέα κέντρα, τις νέες δομές, που θα γίνουν στα τρία νησιά. Κυρίως, ας εστιάσουμε σε αυτό.

Κυρία Μάνη, γιατί ζητάτε τον λόγο;

**ΑΝΝΑ ΜΑΝΗ – ΠΑΠΑΔΗΜΗΤΡΙΟΥ:** Επί προσωπικού, κύριε Πρόεδρε, γιατί ο κ. Μουζάλας ανέφερε το όνομά μου δύο φορές.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Το ότι επανέλαβε το όνομά σας, αν δεν διαστρέβλωσε τα λεγόμενά σας, δεν υπάρχει…

**ΑΝΝΑ ΜΑΝΗ – ΠΑΠΑΔΗΜΗΤΡΙΟΥ:** Γιατί ο συνάδελφος είπε ότι είμαι κόντρα στην πολιτική της Κυβέρνησης. Προφανώς, κάτι λάθος καταλάβατε ή κάτι παρερμηνεύετε, κύριε συνάδελφε. Αντιθέτως, όλη τοποθέτησή μου ήταν υπέρ της πολιτικής του Υπουργείου. Και για τη σημασία του ότι φέρνει το Υπουργείο τη σύμβαση για πρώτη φορά στη Βουλή και αποκτά την ευρεία δημοσιότητα, κάτι που γίνεται πρώτη φορά, όπως και για το ότι θα γίνουν αυτές οι δομές, οι οποίες θα εξασφαλίζουν και μια αξιοπρεπή διαβίωση στους φιλοξενούντες. Πού διαφωνείτε, κύριε συνάδελφε; Συγχαρητήρια έδωσα.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κύριε Μουζάλα, παρακαλώ, αφήστε να ακουστεί η συνάδελφος. Προφανώς, έχουμε διαφορετικές προσεγγίσεις.

 **ΑΝΝΑ ΜΑΝΗ – ΠΑΠΑΔΗΜΗΤΡΙΟΥ**: Κύριε συνάδελφε, το αντίθετο! Συγχαρητήρια έδωσα στον κ. Υπουργό.

 **ΙΩΑΝΝΗΣ ΜΟΥΖΑΛΑΣ *(ομιλών εκτός μικροφώνου)***: Εγώ το είπα για να σας κολακεύσω.

 **ΑΝΝΑ ΜΑΝΗ – ΠΑΠΑΔΗΜΗΤΡΙΟΥ**: Ειρωνικά το είπατε!

 **ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής)**: Κύριε Μουζάλα, προφανώς, δεν το εξέλαβε ως κολακεία. Αφήστε τη να διευκρινίσει τη θέσης της.

Ολοκληρώστε, κυρία Παπαδημητρίου.

**ΑΝΝΑ ΜΑΝΗ – ΠΑΠΑΔΗΜΗΤΡΙΟΥ**: Σαφώς και δεν είναι κόντρα ό,τι δήλωσα προς την κυβερνητική πολιτική και την πολιτική του Υπουργείου. Αντιθέτως και ρητώς, είπα ότι είναι άξιο συγχαρητηρίων το Υπουργείο για την πρωτοβουλία για την κατασκευή αυτών των δομών και, μάλιστα, το ότι έφερε τη σύμβαση και στη Βουλή για να αποκτήσει και ευρεία δημοσιότητα.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής)**: Καλώς! Νομίζω διευκρινίστηκε το ζήτημα.

Τον λόγο έχει ο συνάδελφος Βουλευτής της Ν.Δ. στην Κοζάνη και Γραμματέας της Επιτροπής μας, κ. Κωνσταντινίδης.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ**: Να ευχαριστήσω και εγώ με τη σειρά μου τα μέλη της Επιτροπής για την τιμητική έκφραση εμπιστοσύνης προς το Προεδρείο με την ανανέωση της θητείας. Εύχομαι, λοιπόν, καλές εργασίες σε όλα τα μέλη.

Παίρνοντας τη σκυτάλη από τη συνάδελφο, την κυρία Παπαδημητρίου, να εκφράσω κι εγώ τα συγχαρητήριά μου προς την πολιτική ηγεσία του Υπουργείου για την πρωτοβουλία αυτής της ενημέρωσης ασφαλώς και για τη διαδικασία που εξελίχθηκε και η οποία βοηθάει στη διαφάνεια των ενεργειών για την κατασκευή των Κλειστών Κέντρων Κράτησης. Η διαύγεια, η συζήτηση, η διαβούλευση ασφαλώς κατατείνουν και θα οδηγήσουν στην βελτίωση των όρων, των υπηρεσιών, των συνθηκών διαβίωσης των ανθρώπων εντός των Κέντρων, αλλά και στην ενίσχυση του αισθήματος ασφάλειας των κατοίκων των ακριτικών μας νησιών, που αποτελούν τα σημεία υποδοχής των μεταναστευτικών ροών και πιέσεων.

Βεβαίως, όσο ανακριβής, στρεβλή, θα έλεγα, ήταν η κριτική που ασκήθηκε στην κυβερνητική πολιτική η οποία υλοποιήθηκε το προηγούμενο διάστημα, άλλο τόσο είναι και η κριτική ως προς τα συμπεράσματα και τα αποτελέσματα που καταγράφηκαν. Κάποια από αυτά αναδείχθηκαν και στην προηγηθείσα συζήτηση, κατά την παρουσίαση των ευρημάτων της Έκθεσης του Συνηγόρου του Πολίτη για το μεταναστευτικό ζήτημα. Στην Έκθεση αυτή, καταγράφηκαν θετικά βήματα, βελτιώσεις στις διαδικασίες, στη διοίκηση και, βεβαίως, ενδείξεις οι οποίες έρχονται σήμερα να επιβεβαιωθούν από τα ευρήματα του 2020, τα οποία δεν αμφισβητούνται από την αντιπολίτευση πειστικά, αλλά αναζητούν κάποιες αιτιάσεις οι οποίες οδήγησαν στις μειώσεις των ροών και των εισελεύσεων μεταναστών και προσφύγων στη χώρα, οι οποίες είναι ανεξήγητες. Κινούνται στο όριο του φαντασιακού. Προσπαθεί να συνδεθεί το γεγονός της πανδημίας με ανθρώπους οι οποίοι επιχειρούν να εισέλθουν στην Ευρωπαϊκή Ένωση με όρους και συνθήκες προφανώς που κινούνται στο πλαίσιο τουλάχιστον της παρατυπίας και αναζητούνται και άλλες αιτιάσεις, οι οποίες δεν διατυπώνονται και ευθέως. Κάτι άλλο μπορεί να συμβαίνει, κάπως αλλιώς μπορεί να εξηγούνται αυτά τα μειωμένα νούμερα.

Βεβαίως, αυτά τα νούμερα δεν αμφισβητούνται και, όπως είπε και ο κύριος Υπουργός στην παρουσίαση, έχουμε για τις απόψεις της EUROSTAT, εάν κατάλαβα καλά, η οποία μας κατατάσσει δεύτερους σε αυτή τη διαδικασία μετά από τη Γερμανία. Υπάρχει κάποιος αντίλογος πάνω σ’ αυτό;

Σίγουρα, θα επιδοκιμάσουμε την επίσπευση των διαδικασιών. Στείρα η κριτική και, νομίζω, αλυσιτελής η σκέψη ότι δήθεν τα νούμερα αυτά αφορούν μόνο τους βόρειους γείτονές μας και όχι μετανάστες ή πρόσφυγες από τη Συρία ή άλλες χώρες προέλευσης. Πάντα έτσι μετριόταν, πάντα όλοι συνυπολογίζονταν σε αυτή τη διαδικασία. Εάν υπάρχουν αυτή τη χρονιά σημαντικές διαφοροποιήσεις, οφείλει κάποιος να τις καταγράψει, να τις σημειώσει, να τις εντοπίσει.

Ο έλεγχος των ΜΚΟ αποτελεί ασφαλώς μία βελτίωση σε αυτή τη διαδικασία.

Οι περιορισμοί των παρόχων, οι οποίοι και αυτοί νομίζω ότι κατατείνουν στη μη προσέλκυση νέων δυνητικά μεταναστών ή προσφύγων στην χώρα.

Ήθελα λίγο να σημειώσω και ένα άλλο ζήτημα, το οποίο νομίζω έχει ενδιαφέρον. Όλο το προηγούμενο διάστημα, ασκήθηκε μια κριτική στη χώρα, στην πολιτική που εφαρμόστηκε ότι, δήθεν, αυστηροποιήθηκε υπέρμετρα το θεσμικό πλαίσιο, το εφαρμοζόμενο στην Ελλάδα και ότι αυτό αντιβαίνει στις προβλέψεις του ευρωπαϊκού πλαισίου και του διεθνούς πλαισίου. Ενώ βλέπουμε το ακριβώς αντίθετο, ότι ακριβώς επειδή το θεσμικό πλαίσιο δεν είναι κάτι στατικό, αλλά εξελίσσεται παράλληλα με τα γεγονότα και τα δεδομένα, βλέπουμε ότι και το ευρωπαϊκό πλαίσιο, το ευρωπαϊκό σύμφωνο για την μετανάστευση υιοθετεί κάποιες αυστηρότερες προβλέψεις, τουλάχιστον όπως διαμορφώνεται μέχρι στιγμής.

Επισημαίνω εκείνη την ιδιαίτερη διαδικασία της αξιολόγησης, της Α΄ αξιολόγησης του προσφυγικού προφίλ που, όταν την υιοθετήσαμε στη χώρα, είχαμε δεχθεί δριμύτατη κριτική από την Αντιπολίτευση και τώρα φαίνεται ότι ενσωματώνεται στην ευρωπαϊκή νομοθεσία.

Δυο ερωτήματα έχω για τον κ. Υπουργό. Ποιες είναι οι πιο προφανείς, οι πιο μεγάλες δυσκολίες στη διαδικασία των επιστροφών και γιατί δεν μπορεί η Ευρωπαϊκή Ένωση, εφαρμόζοντας κοινές επιστροφές, να αυξήσει έτσι σε μεγάλο βαθμό αυτή τη διαδικασία και αν τελικά έχουμε από ευρωπαϊκούς οργανισμούς συστάσεις και σε ποια πεδία του εθνικού πλαισίου τα οποία θεωρούνται ότι αντιβαίνουν το διεθνές ασυλικό δίκαιο.

 **ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει η κυρία Πούλου.

 **ΠΑΝΑΓΙΟΥ (ΓΙΩΤΑ) ΠΟΥΛΟΥ:** Κύριε Πρόεδρε, θα ακολουθήσω τη συμβουλή σας να περιοριστώ στην ομιλία μου στο σημερινό θέμα, δηλαδή, στα έργα που φέρνει ο Υπουργός προς ενημέρωση του Σώματος.

Κύριε Υπουργέ, πραγματικά, είναι η πρώτη φορά που, ως τεχνικός μηχανικός, διαβάζω μία σύμβαση που αναφέρεται μόνο στην περιγραφή του τι θέλετε να κάνετε, χωρίς να συνοδεύεται από μία τεχνική έκθεση. Πραγματικά, ξαναλέω ότι οι έχοντες στοιχειώδη τεχνική κατάρτιση δεν μπορούν να δεχτούν ότι υπάρχει ένας προϋπολογισμός του έργου με μια γενική περιγραφή, χωρίς να συνοδεύεται από τεχνική ανάλυση.

Και, γιατί αυτό; Διότι, ήδη, οι συνάδελφοί μας είχαν την απορία ποιο είναι το κόστος ανά ωφελούμενο και έγινε αυτή η διαίρεση του προϋπολογισμού προς τους ωφελούμενους και προέκυψε αυτό το υπέρογκο ποσό των 20.000 ευρώ ανά ωφελούμενο.

Αρά, λοιπόν, για να διαβάσουμε έναν προϋπολογισμό και αν είναι συμφέρων ή όχι, θα έπρεπε να έχουμε έστω συγκεντρωτικά στοιχεία για τα κτιριακά έργα, για τις αναπλάσεις, για τις διαμορφώσεις, για τις οδοποιίες, για όλα αυτά, έτσι ώστε να προσεγγίσουμε αυτό υπέρογκο κόστος, το οποίο σε όλους φαίνεται μεγάλο είναι αλήθεια όταν ανέρχεται άνω των 130 εκατομμυρίων.

Και τώρα, ας πάμε στο έργο αυτό καθαυτό και στη διαδικασία του διαγωνισμού.

Αλήθεια, γιατί δεν ενημερώνετε το Σώμα με ποια κριτήρια καλέσατε και ποιους καλέσατε. Και από τις εταιρείες που κλήθηκαν, πόσες ανταποκρίθηκαν και ποιες ήταν οι εκπτώσεις που πήρατε. Διότι, αν δούμε το έργο το οποίο μας παρουσιάζετε σήμερα ως μια άριστη διαδικασία, που δεν είναι, γιατί χωλαίνει σε πολλά, κύριε Υπουργέ, θα διαπιστώσουμε ότι η έκπτωση είναι μόνο 10%. Και, επιτρέψτε μου να σας πω ότι όλοι, έχοντας μία σχετική σχέση με αυτό το αντικείμενο, γνωρίζουμε ότι οι εκπτώσεις για αντίστοιχα έργα ανέρχονται στο 40% και 50% και 60%.

Άρα, οφείλετε μια εξήγηση για το αν τη βλέπετε συμφέρουσα αυτή την έκπτωση.

Επίσης, διαβάζοντας το προσχέδιο, διαπιστώνω ότι η συντήρηση συμπεριλαμβάνεται μέσα. Λέτε ότι ο «ανάδοχος, εντός 15 ημερών, θα παρουσιάσει στην αναθέτουσα αρχή και το πλάνο της συντήρησης κ.λπ.». Είναι αλήθεια; Και, αν ναι, γιατί δεν το διαχωρίζετε; Γιατί δεν λέτε ότι αυτό είναι το κατασκευαστικό κόστος και αυτό είναι το κόστος συντήρησης και για πόσο διάστημα. Θα έπρεπε αυτά να είναι αρκετά ξεκάθαρα, κατά την άποψή μου.

Πραγματικά, θα χρηματοδοτήσετε αυτά τα έργα από το πρόγραμμα δημοσίων επενδύσεων. Κύριε Υπουργέ, δεν μπορώ να μην σχολιάσω ότι όλα τα δημόσια έργα των δήμων και των περιφερειών είναι «βαλτωμένα», γιατί δεν πληρώνονται οι λογαριασμοί των εργοληπτών των αναδόχων των έργων. Έτσι, τα έργα φαίνονται «βαλτωμένα» και βεβαίως γίνεται διακοπή εργασιών όταν δεν πληρώνονται οι λογαριασμοί. Πώς εσείς βιάζεστε τόσο πολύ και χωρίς την ευρωπαϊκή συναίνεση και χρηματοδότηση, να κάνετε οπωσδήποτε αυτό το έργο και, βεβαίως, ξέρουμε όλοι ότι πρόκειται για την ιδεοληψία σας και την πολιτική σας γι’ αυτό.

Θα πω, επίσης, ότι έχουμε μεγάλες αμφιβολίες για το έργο κάθε αυτό κρίνοντας και από τη Μαλακάσα που, με τεσσεράμισι εκατομμύρια, φτιάξατε αυτό που φτιάξατε, το οποίο επισκεφθήκαμε. Και τι μας απαντήθηκε, κύριε Υπουργέ, μήνες μετά τη λειτουργία του; Ότι εκκρεμούν έργα ακόμα. Δεν κατάλαβα. Δεν παραλαμβάνετε το έργο; Η υποχρέωση του αναδόχου είναι στο να κάνει μια περίφραξη και τίποτα άλλο και να βάλει πέντε σκηνές και αυτό στοιχίζει πράγματι αυτά τα χρήματα; Επειδή, λοιπόν, συνηθίζετε να τα κάνετε όλα αυτά με μετακλητούς υπαλλήλους, θα σας πω ποιος είναι ο συντονισμός του επιτελικό σας κράτος επιτέλους; Μόλις την Πέμπτη, ψηφίσαμε κάτι με το νομοσχέδιο του ΥΠΕΣ, το νομοσχέδιο «σκούπα». Ότι ναι, μεν, οι μετακλητοί και επιστημονικοί συνεργάτες μπορούν να συντάσσουν μελέτες, αλλά η θεώρηση παραμένει στις αντίστοιχες διευθύνσεις. Ακριβώς επειδή παραβιαζόταν το άρθρο 103 του Συντάγματος.

Κύριε Υπουργέ, σας έχω ρωτήσει κατ’ επανάληψη και έρχεστε εδώ και πανηγυρίζετε ότι ήταν επίτευγμα αυτό που κάνατε και μειώσατε τον χρόνο προστασίας από έξι σε ένα μήνα. Και σας έχω πει ότι δεκατρείς δήμοι, που αυτή τη στιγμή υλοποιούν το πρόγραμμα «ΕΣΤΙΑ», είναι μετέωροι, διότι έχει λήξει η προστασία. Οι άνθρωποι αυτοί, οι πρόσφυγες, οι αιτούντες άσυλο, οι αναγνωρισμένοι πρόσφυγες είναι μέσα στα σπίτια και είμαστε σε εκκρεμότητα για οτιδήποτε κι αν συμβεί. Ελάτε και αλλάξτε το. Γιατί, καταλαβαίνετε κι εσείς ότι ο μήνας δεν αρκεί, αλλά το αποσιωπάτε, μετακυλύετε την ευθύνη στους δήμους και έρχεστε εδώ και πανηγυρίζετε.

Τέλος, θέλω να πω μια κουβέντα στην κυρία συνάδελφο της Νέας Δημοκρατίας. Ότι, πράγματι, ήταν σωστή η πρόταση της τοπικής κοινωνίας. Διότι, εμείς, κυρίες και κύριοι συνάδελφοι, εννοώ τον Δήμο Λεβαδέων, από το 2016, υλοποιώντας αυτό το πρόγραμμα, είναι επ’ ωφελεία και της τοπικής κοινωνίας. Ογδόντα διαμερίσματα με πολύ καλό ενοίκιο, 32 θέσεις εργασίας, πλέον του ενός εκατομμυρίου στην τοπική αγορά. Αυτά ήταν τα οφέλη από τη φιλοξενία των προσφύγων.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής)**: Τον λόγο έχει η κυρία Παπαδημητρίου.

**ΑΝΝΑ – ΜΑΝΗ ΠΑΠΑΔΗΜΗΤΡΙΟΥ**: Επειδή η κυρία Πούλου φαντάζομαι ότι σε εμένα αναφερόταν, να διευκρινίσω ότι δεν ήταν πρότασή μου. Μάλλον κάτι παρερμηνεύσατε.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής)**: Τον λόγο έχει ο κ. Υψηλάντης.

**ΒΑΣΙΛΕΙΟΣ – ΝΙΚΟΛΑΟΣ ΥΨΗΛΑΝΤΗΣ**: Κύριε Πρόεδρε, θα ήθελα να συγχαρώ, καταρχάς, εσάς για την επανεκλογή σας, την Αντιπρόεδρο και τον Γραμματέα μας και να σας ευχηθώ καλή κοινοβουλευτική περαιτέρω θητεία στη νέα μας Κοινοβουλευτική Σύνοδο.

Να πω ότι, επιτέλους, υπάρχει πολιτική στον χώρο του μεταναστευτικού και του προσφυγικού προβλήματος. Να πω, επίσης, ότι σε αυτό έχει συντελέσει πάρα πολύ η πολιτική που ακολουθείται από τον Υπουργό, κύριο Μηταράκη. Διότι, με συστηματικό τρόπο, έρχονται προτάσεις, οι οποίες παρουσιάζονται στο Κοινοβούλιο.

 Αυτή τη στιγμή υπάρχει - θα έλεγα - μία καλή εικόνα στη διαχείριση του μεγάλου αυτού ζητήματος για τη χώρα μας.

Όλα όσα ακούγονται από την πλευρά του ΣΥ.ΡΙΖ.Α. μόνον θυμηδία μπορούν να προκαλέσουν. Η Ελλάδα υφίσταται των κακών τους πρακτικών, αλλά και της απραξίας. Θεωρώ ότι έχουν ξεχάσει τον κακό τους εαυτό. Θα μου πείτε «είχαμε ποτέ καλό εαυτό και στο συγκεκριμένο κομμάτι»; Όχι.

Θα ήθελα να τους υπενθυμίσω τι έκαναν το Φεβρουάριο του 2016 στην Κω, όπου είχαν στείλει τα ΜΑΤ, για να αντιμετωπίσουν τις αντιδράσεις των Δωδεκανησίων στη δημιουργία του ΚΥΤ. Είχε πέσει άγριο ξύλο τότε στην Κω, κύριε Υπουργέ, εσείς είστε νέος και δεν τα θυμάστε μάλλον ή τα θυμάστε; Τα θυμάστε. Είχε πέσει άγριο ξύλο. Είχαν στείλει αστυνομικούς και κατοίκους της Κω στο νοσοκομείο.

Σήμερα, υπάρχει μια ηρεμία, διότι υπάρχει σωστή διαχείριση, μείωση του πληθυσμού στα κέντρα αυτά και βεβαίως, γίνεται μια περαιτέρω προσπάθεια για την αντιμετώπιση του προβλήματος.

Μιλάνε για την οικονομική διαφάνεια στη δημιουργία αυτών των νέων κέντρων. Δεν έχουν διαβάσει την Εισήγηση; Δεν βλέπουν εδώ ότι το Ελεγκτικό Συνέδριο, στο 5ο Κλιμάκιό του, έχει διενεργήσει προσυμβατικό έλεγχο νομιμότητας, έχουν ελεγχθεί τα σχέδια σύμβασης και υλοποίηση του έργου; Δεν έχουν δει ότι, στις 6/10/2020, υπάρχει κοινοποίηση της πράξης και το Ελεγκτικό Συνέδριο γνωμοδότησε θετικά, με άμεση υπογραφή του Ελεγκτικού Συνεδρίου; Τι έρχονται, λοιπόν, και λένε εδώ, στην Εθνική Αντιπροσωπεία, στη συγκεκριμένη Επιτροπή, θέλοντας, για άλλη μια φορά, από τη θέση της Αντιπολίτευσης, να δημιουργήσουν αρνητικές εντυπώσεις στον ελληνικό λαό; Ας τα δουν αυτά. Εδώ, υπάρχει το συγκεκριμένο έγγραφο, το οποίο είχε φροντίσει ο κύριος Υπουργός να μας δώσει, στο οποίο αναφέρονται ξεκάθαρα αυτά τα πράγματα.

Θέλω, επίσης, να επισημάνω, κάτι το οποίο μπορεί να φαίνεται λεπτομέρεια, αλλά, με την ευαισθησία με την οποία αντιμετωπίζονται - αν θέλετε - και οι κατηγορίες των ανθρώπων που θα φιλοξενηθούν σε αυτά τα κέντρα. Μιλάω για την ειδική πρόβλεψη για χώρους μονογονεϊκών οικογενειών, αλλά και για τη φιλοξενία των διαθέσιμων χώρων όσον αφορά τα ανήλικα παιδιά και τους χώρους γενικότερα στη διάρθρωσή τους με συγκεκριμένες λεπτομέρειες και με ειδικούς χώρους για μία καλή και αξιοπρεπή διαμονή.

 Θα κλείσω, κύριε Πρόεδρε, τις σκέψεις μου ότι σαφώς και θέλουμε σιγά σιγά να βλέπουμε να φεύγουν τα κύματα αυτά, να μην υπάρχουν, αλλά όσο η Ελλάδα αντιμετωπίζει με αυτή τη σοβαρότητα την κατάσταση, θα καταγράφεται στα θετικά μας και θα μπορούμε επιτέλους να δείχνουμε ένα πολύ διαφορετικό πρόσωπο από αυτό, το οποίο είδαμε στα πέντε χρόνια λειτουργίας του ΣΥΡΙΖΑ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Το λόγο έχει ο κ. Ζαχαριάδης.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Κύριε Υπουργέ, στις 11 Σεπτέμβρη του 2020, μία πολυμελής αντιπροσωπεία του ΣΥΡΙΖΑ - Προοδευτική Συμμαχία, λίγες ώρες μετά την καταστροφή στη Μόρια, επισκέφτηκε τη Λέσβο. Τότε, θέσαμε και εμείς και τοπικοί παράγοντες και φορείς της αυτοδιοίκησης τέσσερα ζητήματα, τα οποία ούτε τα ακούσατε ούτε, βεβαίως, τα υλοποιήσατε.

Μιλήσαμε για την ανάγκη αποσυμφόρησης των νησιών. Μιλήσαμε για την ανάγκη ευρωπαϊκής αλληλεγγύης και μιλήσαμε για την ανάγκη αλληλεγγύης στην ενδοχώρα. Έχετε μια εμμονή, δεν θέλετε να αποσυμφορηθούν τα νησιά, διότι θέλετε να τα έχετε αποθήκες ψυχών. Θέλετε να κάνετε την Ελλάδα ασπίδα της Ευρώπης. Καταθέσατε, σε αυτόν τον ένα μήνα που πέρασε, κάποιο αίτημα σε άλλες ευρωπαϊκές χώρες, πιέσατε σε κάποιο όργανο, προκειμένου να υπάρξει επιτέλους το ζήτημα της κατανομής των προσφυγικών βαρών, έτσι όπως, επανειλημμένως, έχει διατυπωθεί σε σειρά ευρωπαϊκών κειμένων και αποφάσεων; Πουθενά. Αλλά, όχι μόνο δεν κάνατε αυτό, δεν μπορείτε να συνεννοηθείτε, κύριε Μηταράκη, ούτε μέσα στο ίδιο σας το κόμμα αναφορικά με τη διαχείριση των προσφυγικών και μεταναστευτικών ροών μέσα στην Ελλάδα.

Κύριε Μηταράκη, μπορείτε να καθίσετε σε μία αίθουσα ή σε ένα δωμάτιο με τον Υπουργό Οικονομικών που εκλέγεται στη Λαμία, τον κύριο Σταϊκούρα, και να συμφωνήσετε για τη διαχείριση προσφυγικών και μεταναστευτικών ροών; Δεν μπορείτε, διότι άλλα λέει το Υπουργείο, άλλα λένε οι τοπικοί παράγοντες σε κάθε περιοχή, άλλα λένε οι Δήμαρχοι, άλλα λένε οι Περιφερειάρχες και το τραγικό για σας είναι ότι, δυστυχώς, στην τελευταία εκλογική αναμέτρηση, κερδίσατε και τους περισσότερους Δήμους και τις περισσότερες Περιφέρειες και την Κυβέρνηση και αυτό αποδεικνύει πόσο ανεύθυνη και τυχοδιωκτική πολιτική κάνετε.

Πόσους στεγάζει η δομή στο Καρά Τεπέ; Στεγάζει 7.500 ανθρώπους. Πόσους άφησε η δική μας Κυβέρνηση όταν φύγαμε τον Ιούλιο του 2019; 5.700 ανθρώπους. Εσείς μιλάτε για μείωση. Γιατί είχατε φρακάρει ένα σύστημα, οδηγήσατε ανθρώπους σε απελπισία και σε απόγνωση. Λέτε ότι η δική μας Κυβέρνηση δεν είχε στρατηγική περιορισμού των ροών. Φυσικά και η δική μας Κυβέρνηση είχε στρατηγική περιορισμού των ροών. Θυμηθείτε, βεβαίως, με το διεθνές δίκαιο. Βεβαίως, με το δίκαιο της θάλασσας και βεβαίως, με αυτά τα οποία αναγνωρίζονται από τα διεθνή δικαιώματα και από τον ΟΗΕ. Η Ελλάδα είναι κράτος δικαίου. Έχετε άλλη άποψη; Εσείς δεν έχετε στρατηγική αποσυμφόρησης. Εσείς δεν έχετε στρατηγική συμμαχιών στην Ευρωπαϊκή Ένωση.

Εσείς, κύριε Μηταράκη, δεν έχετε καταλάβει την εργαλειοποίηση του προσφυγικού από την Τουρκία, για να λέτε με τόση άνεση ότι έχουμε τόσο τα εκατό μείωση τους τελευταίους μήνες και μακάρι να μην έχουμε αύξηση των ροών στο μέλλον, αλλά βλέπετε σε άλλα ζητήματα πώς συμπεριφέρονται οι γείτονές μας. Επιτέλους, το ρωτάω σε κάθε συνεδρίαση. Σας είχαμε καταγγείλει, τον Γενάρη το 2020, για τον περίφημο πλωτό φράχτη των 2,7 χιλιομέτρων στο Αιγαίο. Αυτός ο φράχτης αγοράστηκε. Ξοδέψαμε 250.000 ευρώ από τα λεφτά του ελληνικού λαού. Τι έγινε αυτός ο φράχτης; Τίποτα. Αυτός ο φράχτης πάει στο Λιμενικό για αντιρρύπανση. Τι θα γίνει με τα λεφτά του ελληνικού λαού; Ποιος πληρώνει αυτά τα λεφτά; Αναλάβετε την ευθύνη ή, εν πάση περιπτώσει, αν δε μπορείτε να την αναλάβετε εσείς, υποδείξτε μας ποιος φταίει. Φταίει ο κ . Στεφανής; Δεν φταίει κανένας;

Λέτε για την Ιταλία και την αύξηση των ροών. Έχετε καταλάβει ότι, με αυτά που λέτε, δείχνετε σαν να ζηλεύετε την πολιτική Σαλβίνι. Είστε υπέρ ή κατά της πολιτικής που ακολουθούσε η ιταλική Κυβέρνηση επί Σαλβίνι; Να ξέρουμε και εμείς με ποιους έχουμε να κάνουμε. Γιατί είναι επίκαιρο και το αποτέλεσμα της απόφασης της δίκης της Χρυσής Αυγής. Διότι, σε όλη την Ευρώπη, το μεταναστευτικό και το προσφυγικό είναι ένας από τους λόγους που όταν οι συντηρητικές κυβερνήσεις το αντιμετωπίζουν με ανεύθυνη και τυχοδιωκτική πολιτική, είναι η πολιτική τροφή και το πολιτικό λίπασμα για την άνοδο των ρατσιστών, των μισαλλόδοξων, των φασιστών και των ναζιστών.

Δύο τελευταία σημεία. Αισθάνεστε ότι έχετε κάνει καλά τη δουλειά σας, κύριε Μηταράκη, σαν Υπουργός, αναφορικά με τη διαχείριση της πανδημίας του κορωνοϊού και τις δομές; Αντιλαμβάνεστε την τεράστια ευθύνη που είχε η χώρα να αποσυμφορήσει τα νησιά, να φτιάξει ανθρώπινες δομές, να μπορέσει να κάνει ομοιόμορφη κατανομή στην Ευρώπη όχι με βάση κάτι άλλο. Εσείς φαντάζεστε ότι θα κάνουμε τα ελληνικά νησιά όπως είναι μια εμπόλεμη ζώνη στη Συρία ή όπως είναι ένας εμφύλιος σε κάποια χώρα πολλά χιλιόμετρα από εδώ.

 Αν νομίζετε ότι θέλετε να πετύχετε αυτό, βγείτε πείτε το στον ελληνικό λαό. Γιατί, όμως, δεν αξιοποιήσατε την ευκαιρία της πανδημίας για να δώσετε μια τρομακτική επιτάχυνση στο προσφυγικό;

 Θα αναλάβετε, επιτέλους, την ευθύνη για τους ανθρώπους οι οποίοι είχαν προσφυγικό προφίλ, είχαν πάρει άσυλο, μένανε σε σπίτια, εσείς με τις δικές σας υπουργικές αποφάσεις και της Κυβέρνησης Μητσοτάκη τους βγάλατε από τα σπίτια και τώρα παρατηρείται συνωστισμός στις πλατείες;

 Δεν καταλαβαίνετε ότι αυτά τα απάνθρωπα φαινόμενα, αυτές οι σκληρές πολιτικές είναι αυτά τα οποία τροφοδότησαν, τροφοδοτούν και θα τροφοδοτούν το μίσος και τη διαίρεση και ότι είναι το πολιτικό λίπασμα που άρδευσαν τα προηγούμενα χρόνια την έκρηξη της ακροδεξιάς;

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής)**: Τον λόγο έχει ο κ. Παππάς.

**ΙΩΑΝΝΗΣ ΠΑΠΠΑΣ**: Κύριε Πρόεδρε, από τόσα που ακούστηκαν από τους συναδέλφους μου από την Αξιωματική Αντιπολίτευση, θα ήθελα να πω δημόσια εδώ ένα μεγάλο «ευχαριστώ» στον Υπουργό, τον κύριο Μηταράκη, σαν Βουλευτής της Δωδεκανήσου, σαν Βουλευτής, ο οποίος πριν από λίγες μέρες γύρισα από την Κω και από τη Λέρο, όπου πλέον ειλικρινά επιτέλους οι κάτοικοι των νησιών μας κοιμούνται ασφαλείς και υπάρχει μια ηρεμία.

 Επισκέφτηκα τα ΚΥΤ, είδα πραγματικά οργανωμένους χώρους, είδα μια ηρεμία ακόμα και σε αυτούς οι οποίοι φιλοξενούνται στους χώρους αυτούς και είναι απίστευτα αυτά τα οποία σήμερα που είμαι εδώ στην Επιτροπή δύο ολόκληρες ώρες ακούω δυστυχώς μόνο αρνητικές τοποθετήσεις, λάσπη και πράγματα τα οποία είναι απίστευτα για μένα και επιτέλους πρέπει να καταλάβουμε όλοι μας, ότι υπάρχει έργο από αυτή την Κυβέρνηση. Αν θέλετε, ελάτε στα νησιά μας, ελάτε στην Κω, στη Λέρο, να δείτε πραγματικά από κοντά το τι έργο γίνεται από αυτή την Κυβέρνηση.

Δεν μπορούμε, λοιπόν, εδώ μέσα να ακούμε όλα αυτά τα οποία έχετε πει τόσες ώρες χωρίς, ειλικρινά, να ακούγεται κάτι θετικό για αυτό το οποίο γίνεται στην πατρίδα μας.

Ειλικρινά, επίσης, δεν μπορώ να καταλάβω πριν από λίγο άλλα είπε ο κ. Μουζάλας και άλλα είπε ο κ. Σαντορινιός.

Επιτέλους, ας μας πει κάποιος τι είπαν, γιατί τα fake news είναι από την πλευρά του ΣΥΡΙΖΑ, γιατί δεν μπορεί όλα τα Σώματα, δεν μπορεί όλοι οι λιμενικοί υπάλληλοι, οι στρατιωτικοί υπάλληλοι του Υπουργείου να καταγγέλλουν αυτά τα οποία είπε ο κ. Μουζάλας και σήμερα να ακούμε εδώ πέρα τον κ. Μουζάλα από τη μια να λέει ότι «εγώ δεν είπα κάτι, είπα απλά, ότι αν κάποιος ακούσει κάποιες παράνομες εντολές, θα τον καταγγείλω» ο κ. Σαντορινιός είπε ότι «κανένας δεν έχει ακούσει παράνομες εντολές, αλλά αν κάποιος τις δώσει αυτές τις εντολές, θα κυνηγήσουμε εκείνον».

Δηλαδή, μιλάτε εδώ μέσα και τι κάνετε; Εκβιάζετε ποιους; Πώς μιλάτε έτσι μέσα στο Ελληνικό Κοινοβούλιο; Ποιοι δίνουν εντολές παράνομες; Τι εννοείτε παράνομες εντολές που κάποιοι τις δίνουν και κάποιοι τις εκτελούν;

Μιλάτε για τους ανθρώπους του Λιμενικού Σώματος τους οποίους βέβαια μετά τους συγχαίρετε για το έργο τους τους οποίους είχατε παρατημένους τόσα χρόνια και τους είχατε υποδοχείς στο Αιγαίο, να υποδέχονται απλά όσους περνούσαν τις θάλασσες, χωρίς να φυλάμε τα σύνορά μας και έρχεστε εδώ να λέμε «ευχαριστώ πάρα πολύ τους Λιμενικούς;»

Ποιους Λιμενικούς; Αυτούς τους οποίους είχατε ξεχάσει τόσα χρόνια; Αυτούς τους οποίους εμείς τώρα φροντίζουμε; Αυτούς τους οποίους τώρα ενισχύουμε με σκάφη; Αυτούς τους οποίους τώρα πραγματικά βλέπουμε το έργο τους; Παρακαλώ πάρα πολύ, λοιπόν, ας σεβαστούμε όλους εμάς εδώ μέσα τους συναδέλφους μας και ειλικρινά ας σκεφτούμε λίγο αυτά τα οποία λέμε και αυτά τα οποία κάνουμε.

Εγώ, λοιπόν, σαν Δωδεκανήσιος Βουλευτής, κλείνω λέγοντας, κύριε Υπουργέ, συγχαρητήρια πραγματικά σε εσάς και στο επιτελείο σας για το έργο το οποίο έχετε εκτελέσει, για το έργο το οποίο επιτελείτε καθημερινά και έχετε δώσει σε όλους μας αυτή τα τη στιγμή να αισθανόμαστε υπερήφανα που κατοικούμε στα νησιά της Δωδεκανήσου.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής)**: Κύριε Μουζάλα, έχετε τον λόγο επί προσωπικού.

**ΙΩΑΝΝΗΣ ΜΟΥΖΑΛΑΣ:** Είναι η δεύτερη φορά που διαστρεβλώνονται αυτά τα οποία είπα εγώ, αυτά τα οποία είπε ο κ. Σαντορινιός, που πάει να αμφισβητηθεί η εκτίμηση που έχουμε στη δουλειά που κάνει το Λιμενικό Σώμα και πάει να περάσει μία άποψη ότι το να επικαλείται κάποιος τη νομιμότητα είναι επικίνδυνη.

Αυτό είναι κάτι που δεν μπορώ να σταματήσω. Εγώ σας καταθέτω σήμερα εδώ πέρα, σαν προεδρεύοντα, την προσωπική μου ασφάλεια μέσα από αυτήν τη στοχοποίηση, τη δική μου και των παιδιών μου. Την αφήνω σε εσάς, θα πάω να βρω τον Πρόεδρο της Βουλής αύριο. Για το όνομα του Θεού, ένα όριο σε όλο αυτό το πράγμα. Είναι ντροπή αυτό που γίνεται εδώ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Να τοποθετηθεί ο κ. Σαντορινιός αφού λέει ότι υφίσταται προσωπικό ζήτημα. Να μας πει σε τι συνίσταται το προσωπικό, κύριε Σαντορινιέ.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Οι αναφορές που έκανε ο κ. Παππάς νομίζω ότι αδικούν πάρα πολύ την τοποθέτησή μου. Την αδικούν, διότι προσπαθεί να βάλει την τοποθέτησή μου σε αντιπαράθεση με το Λιμενικό Σώμα. Από την πρώτη στιγμή, δήλωσα -και ήταν η πρώτη φράση που είπα- ότι τιμούμε απόλυτα το Λιμενικό Σώμα για το φοβερό έργο που έχει προσφέρει και για τις διασώσεις που έχει κάνει στο Αιγαίο, για τις διασώσεις ανθρώπινων ζωών.

Γιατί αυτά τα στελέχη έχουν θυσιαστεί και έχουν και νεκρούς στην προσπάθειά τους να μην υπάρχουν ατυχήματα στο σώμα. Επειδή μίλησε ο κ. Παππάς για την ενίσχυση, θα ήθελα να μου πει ένα σκάφος, πέραν αυτών των εφοπλιστών, το οποίο αγόρασε η σημερινή Κυβέρνηση και δεν είναι με προμήθεια της προηγούμενης Κυβέρνησης. Θα ήθελα μου πει μία πρόσληψη που έχει κάνει η σημερινή Κυβέρνηση στο Λιμενικό Σώμα. Όλες οι προσλήψεις είναι προκηρύξεις που ξεκίνησαν από τη δική μας διακυβέρνηση. Θα ήθελα να μου πει τι έχει κάνει για την αναβάθμιση του Λιμενικού Σώματος όταν τη στιγμή που φέρναμε εμείς τις πανελλήνιες εξετάσεις για το Λιμενικό Σώμα, η Νέα Δημοκρατία το καταψήφιζε.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Νομίζω διευκρινίστηκαν τα ζητήματα. Κύριε Μουζάλα, οι βουλευτές έχουν το απόλυτο δικαίωμα της ελευθερίας του λόγου και των κινήσεων και αυτά τα εγγυάται η ελληνική πολιτεία με τα θεσμικά της όργανα.

Λοιπόν, ολοκληρώνεται η συνεδρίαση με τις απαντήσεις και τις διευκρινίσεις που θα δώσει ο αρμόδιος Υπουργός Μετανάστευσης και Ασύλου, κ. Μηταράκης. Κύριε Υπουργέ, έχετε τον λόγο.

**ΠΑΝΑΓΙΩΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Κυρίες και κύριοι συνάδελφοι, θα προσπαθήσω να απαντήσω στα πολλά θέματα που πράγματι τέθηκαν σήμερα. Ελάχιστα είχαν σχέση με τη σύμβαση που συζητάμε σήμερα στην ενημέρωση. Η πλειοψηφία των θεμάτων που τέθηκαν αφορούν γενικά το μεταναστευτικό. Είναι δικαιολογημένο αυτό και, όπως ανακοίνωσε ο Πρόεδρος, θα επανέλθω στις 19 Οκτωβρίου στις αρμόδιες Επιτροπές της Βουλής για μια πιο συγκεκριμένη ενημέρωση, όπως ήδη έκανα και πρόσφατα στην Επιτροπή Δημόσιας Διοίκησης.

Κυρία Γιαννάκου, ρωτήσατε για τη σχέση με τα Ηνωμένα Έθνη και τις ΜΚΟ. Συνεργαζόμαστε αποτελεσματικά σε διάφορους τομείς, όπως η παροχή υπηρεσιών υγείας, προστασίας ευάλωτων και ασυνόδευτων, μέχρι πρόσφατα το πρόγραμμα Εστία σε συνεργασία με την Ύπατη Αρμοστεία, το οποίο, όμως, περνάει πλέον σε ελληνικό έλεγχο. Συνεργαζόμαστε με τον Διεθνή Οργανισμό Μετανάστευσης στο θέμα της ενσωμάτωσης μέσω του προγράμματος «Ήλιος» και σε γενικές γραμμές έχουμε πολύ καλή συνεργασία με όλους διεθνείς φορείς. Υπάρχουν κάποιες οργανώσεις, οι οποίες δεν έχουν ανταποκριθεί σ’ αυτό που είναι ο ρόλος τους, αλλά αυτές είναι συγκεκριμένες περιπτώσεις που με τη νέα διαδικασία ελέγχου των ΜΚΟ απομονώνουμε και όσες έχουν έκνομη συμπεριφορά οι διωκτικές αρχές λαμβάνουν τα απαραίτητα μέτρα.

Ως προς το θέμα της Ευρωπαϊκής Ένωσης-Τουρκίας, την κοινή δήλωση, είναι πολύ σημαντικό η Τουρκία να επανέλθει στην εφαρμογή της και ως προς την προστασία των συνόρων της Ευρωπαϊκής Ένωσης αλλά, κυρίως, την αποδοχή επιστροφών που έχουν διακοπεί από τις αρχές Μαρτίου.

Ο κύριος Ψυχογιός έθεσε ξεκάθαρα τις ιδεολογικές μας διαφορές. Δεν με αιφνιδιάσατε σε τίποτα, δεν σας αιφνιδίασα σε τίποτα. Η πραγματικότητα είναι ότι οι ροές πλέον είναι πάρα πολύ χαμηλές, μειωμένες κατά 96% στα νησιά το τελευταίο εξάμηνο. Σε μια εποχή που έχουν διπλασιαστεί οι ροές στην Ιταλία. Κατά συνέπεια, σημαίνει ότι το μείγμα της πολιτικής της χώρας μας παίζει έναν σημαντικό ρόλο στη μείωση των ροών και δεν είναι απλώς ο κορωνοϊός, ο οποίος επηρέαζε τις ζωές, ίσως τις επηρέαζε κάποιες συγκεκριμένες χρονικές περιόδους.

 Μιλάτε για αποσυμφόρηση των νησιών. Η αλήθεια είναι ότι οι μεταφορές που έχουν γίνει φέτος από τα νησιά σε σχέση με αυτές που έγιναν επί των ημερών σας είναι πολλαπλάσιες. Η πραγματικότητα είναι, και δεν κρύβομαι πίσω το δάχτυλό μου, ότι το 2019 ήταν μια πολύ κακή χρονιά με 72.000 αφίξεις. Διότι, η προσπάθεια της Τουρκίας να εργαλειοποιήσει τη μεταναστευτική κρίση δεν ξεκίνησε τον Φεβρουάριο, τελείωσε τον Φεβρουάριο. Ξεκίνησε το καλοκαίρι του 2019 όταν, επί των ημερών σας, είχαμε αυξημένη τάση στις ροές, που συνεχίστηκε για όλο το 2019. Σ’ αυτό, μπορώ να συμφωνήσω.

Εσείς, όμως, δεν θέλετε απλώς να κάνουμε περισσότερες μεταφορές από τα νησιά. Θέλετε να γεμίσουμε όλη την ηπειρωτική Ελλάδα με καινούριες δομές. Αυτό είναι το πολιτικό στοίχημα του ΣΥΡΙΖΑ. Η χώρα μας, αυτή τη στιγμή, στην ηπειρωτική Ελλάδα, έχει 32 δομές, οι 31 δημιουργήθηκαν επί των ημερών σας. Μόνο μία επί των ημερών της Νέας Δημοκρατίας. Άρα, εμείς τι έχουμε καταφέρει; Πολλαπλάσια αποσυμφόρηση, χωρίς να γεμίζουμε την ηπειρωτική Ελλάδα. Θα δώσω και νούμερα, γιατί ο κ. Μυλωνάκης ζήτησε πολλά νούμερα. Θα του απαντήσω συγκεκριμένα. Αυτή είναι η μεγάλη μας διαφορά. Εσείς θέλετε να γεμίσετε όλη την Ελλάδα δομές, όπως κάθε τετραετία που κυβερνήσατε. Εμείς θέλουμε να κλείσουμε δομές στην ηπειρωτική Ελλάδα και θέλουμε να αποσυμφορήσουμε τα νησιά μας. Στα νησιά μας, ήδη, είναι 30% πιο χαμηλά η παρουσία προσφύγων και μεταναστών από τον Σεπτέμβριο του 2019. Σε λίγες βδομάδες, θα είμαστε κάτω και από τον περίφημο Ιούλιο του 2019 που έχετε θέσει ως στόχο. Τότε, θα βγείτε και θα πανηγυρίσετε φαντάζομαι ότι, επιτέλους, η Νέα Δημοκρατία έλυσε το μεταναστευτικό. Περιμένω να σας ακούσω, κύριε Βίτσα και κύριε Ψυχογιέ, σε αυτήν την αίθουσα, σε λίγες βδομάδες που θα πέσουμε κάτω από τον Ιούλιο του 2019, να βγείτε να συγχαρείτε και εσείς, δημόσια, την Κυβέρνηση. Στη Λέσβο, πέφτουμε σε λίγες βδομάδες κάτω από το όριο του 2019.

Επίσης, διαφωνείτε για τα κλειστά κέντρα. Είναι μια ιδεολογική διαφορά, απολύτως σεβαστή. Για μας, είναι μια προεκλογική μας δέσμευση που την υλοποιούμε.

Ως προς το θέμα των συμβάσεων. Κύριε Βίτσα, δεν είπα ότι δεν τα βγάζατε στη διαύγεια. Βέβαια, ό,τι κάνατε μέσω Μ.Κ.Ο. και διεθνείς οργανισμούς, δεν υπάρχει διαύγεια. Γιατί δημοσιεύουν αυτοί, όπως δημοσιεύουν και αν δημοσιεύουν. Είπα ότι με τη διαδικασία της Βουλής, της ενημέρωσης, στην αρμόδια Επιτροπή, δεν υπήρξε ποτέ κάποια σύμβαση. Πιθανόν δεν κάνατε ποτέ σύμβαση πάνω από 20 εκατομμύρια για να τη φέρετε για ενημέρωση. Διαδικασία σαν την σημερινή δεν έχει γίνει επί των ημερών σας. Ψάξαμε όλα τα πρακτικά της Βουλής από την περίοδο του 2015.

 Επίσης, θέλω να σας πω, επειδή τέθηκε αυτό το θέμα, το είπε η κυρία Πούλου και νομίζω ότι είπε λάθος. Οι σημερινές δομές που συζητάμε είναι 100% χρηματοδοτούμενες από την Ευρωπαϊκή Ένωση, όπως είναι και οι δομές που κάναμε την άνοιξη του 2020. Όλα αυτά είναι έργα τα οποία έχουν ενταχθεί στο πρόγραμμα χρηματοδότησης της Ευρωπαϊκής Ένωσης.

Το άσυλο, αυτή τη στιγμή, που το έθεσε θέμα και ο κ. Καμίνης, έχει φτάσει σε μια παραγωγικότητα υπερπολλαπλάσια αυτών που είχαμε στα προηγούμενα έτη. Το θέμα των μετεγκαταστάσεων το θέσατε και εσείς. Άρα, ουσιαστικά, έρχεστε και εσείς με το ΚΙΝΑΛ, με την ίδια λογική, να γεμίσουμε όλη την Ελλάδα δομές. Σας ξαναλέω ότι αυτή δεν είναι η πολιτική μας επιλογή.

Η διαφωνία μας με το ΚΚΕ είναι εμφανής. Διαφωνείτε στο θέμα των κλειστών κέντρων. Το ΚΚΕ πιστεύει ότι όλοι πρέπει να μπούνε μέσα στις πόλεις. Εμείς έχουμε μια διαφορετική άποψη. Θεωρούμε ότι πρέπει να υπάρχουν κλειστά ελεγχόμενα κέντρα. Γιατί; Γιατί μειώνουν τις ροές και συμβάλλουν στο αίσθημα ασφάλειας και των διαμενόντων και των τοπικών κοινωνιών.

Για το θέμα της προσωρινής δομής που υπάρχει στο Μαυροβούνι. Πράγματι, μία δομή, η οποία φτιάχτηκε μέσα σε λίγες εβδομάδες, είναι φυσικό να μην έχει όλα τα αντιπλημμυρικά έργα που απαιτούνται. Έχει ζητηθεί από την ύπατη αρμοστεία του ΟΗΕ και ήδη εκτελεί έργα αντιπλημμυρικής προστασίας. Σήμερα, πριν από λίγο, δημοσιεύτηκε στη διαύγεια ένα έκτακτο έργο, το οποίο έχει κατατεθεί εδώ και δύο βδομάδες, για έλεγχο του τεχνικού δελτίου, για να γίνουν όλα τα αντιπλημμυρικά έργα που απαιτούνται τις επόμενες εβδομάδες, για την προστασία αυτής της δομής, μέχρι να φτάσουμε στο καλοκαίρι, όπου θα λειτουργήσει νέα μόνιμη δομή.

Ακούω διάφορες αντιρρήσεις για διάφορες προτεινόμενες θέσεις. Εμείς προσπαθούμε, σε συνεργασία με τις τοπικές αυτοδιοικήσεις, να βρούμε την καλύτερη δυνατή θέση για να φύγουμε από το Μαυροβούνι. Γιατί, αν δεν βρεθεί άλλη εναλλακτική λύση, εκ των πραγμάτων, η δομή θα μείνει στο Μαυροβούνι που αντιλαμβάνομαι ότι δεν είναι η πρώτη επιλογή για τη Μυτιλήνη και ίσως δεν είναι και ο καλύτερος χώρος.

 Για μας, στα νησιά, δεν πρέπει να υπάρχει μόνιμη παραμονή και το είπα ξεκάθαρα στην ομιλία μου. Πρέπει να υπάρχει ο πρώτος έλεγχος, όπως μας επιτρέπουν οι ευρωπαϊκές οδηγίες, για να γίνεται έλεγχος του ασύλου. Επί ΣΥΡΙΖΑ, αυτό απαιτούσε χρόνια. Τώρα, εμείς μπορούμε και το κάνουμε με τη νέα παραγωγικότητα του ασύλου, σε ένα πολύ σύντομο χρονικό διάστημα, άρα, η μέση παραμονή στα νησιά δεν θα υπερβαίνει τους τέσσερις μήνες από το 2021 και μετά. Άρα, δεν θα ξαναβιώσουμε, επί Κυβέρνησης ΝΔ, συμφόρηση στα νησιά.

Γιατί, όμως, είχαμε συμφόρηση επί ΣΥΡΙΖΑ; Το ξεχνάτε πάντα, κύριε Βίτσα. Η κοινή δήλωση Ευρωπαϊκής Ένωσης – Τουρκίας, η οποία απαιτεί την ολοκλήρωση της διαδικασίας στα νησιά. Θα μου πείτε, όμως, ότι: «Μα, εμείς τους περνάμε». Βεβαίως, τους περνάτε, γιατί δεν θέλατε να γυρίσετε κανέναν πίσω. Ήταν πολιτική σας επιλογή να μην κάνετε επιστροφές και, κατά συνέπεια, να έρθουν ακόμα περισσότεροι στη χώρα μας, ξέροντας, αυτοί οι οποίοι δεν δικαιούνται διεθνούς προστασίας, ότι, μπαίνοντας στην Ελλάδα του ΣΥΡΙΖΑ, θα τους πάνε τον 3ο, 4ο, 5ο, 7ο, μήνα στην ηπειρωτική Ελλάδα. Όταν απορριφθεί το αίτημά τους, θα μείνουν Ελλάδα. Τι σημαίνει, λοιπόν, φύλαξη συνόρων; Ο περιορισμός των ροών δεν γίνεται μόνο στα σύνορα.

**ΔΗΜΗΤΡΙΟΣ ΒΙΤΣΑΣ:** (*Ομιλεί εκτός μικροφώνου)*

**ΠΑΝΑΓΙΩΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Τους πρώτους τρεις μήνες του 2020, γυρίσαμε πολλαπλάσιους από όσους γυρίσατε εσείς το 2019. Ότι έκλεισε η Τουρκία τα σύνορα, το είπα πριν το πείτε εσείς, αλλά εσείς δεν θέλατε να τους γυρίσετε. Αυτή είναι η μεγάλη μας διαφορά.

Τέθηκε το ερώτημα από τον κύριο Μυλωνάκη. Να σας δώσω βασικά νούμερα. Να σας απαντήσω πολύ συγκεκριμένα. Επί των ημερών μας, έχουν φύγει από τα νησιά 28.400. Θα τα δείτε στα πρακτικά, κύριε Μυλωνάκη, αν δεν προλάβατε να τα γράψετε, εκ των οποίων 7.305 πήγαν στο εξωτερικό, 5.464 πήγαν στο πρόγραμμα ενσωμάτωσης «Ήλιος», 4.385 πήγαν σε υφιστάμενες δομές φιλοξενίας και ένας αριθμός από αυτούς, αναγνωρισμένοι πρόσφυγες, εκδώσαν ταξιδιωτικά έγγραφα και έφυγαν οικειοθελώς από τη χώρα.

Για το θέμα του Έβρου, είπα, όπως λέω και για τα νησιά, ότι σε καμία περίπτωση δεν πρέπει να υπάρχει μόνιμη παραμονή στην ακριτική Ελλάδα. Πρέπει, όμως, να υπάρχουν επαρκείς ασφαλείς χώροι, κυρίως επειδή είναι δύσκολη η γειτονιά μας στη Μεσόγειο και η ασφάλεια των πολιτών είναι πρώτη προτεραιότητά μας. Πρέπει να υπάρχουν επαρκείς δομές, για να μην βιώσουμε αυτό που ζήσαμε τον Μάρτιο. Τι βιώσαμε τον Μάρτιο; Στην εποχή με την ένταση με την Τουρκία, σας θυμίζω που μπήκαν στα νησιά μας 1.500 το πρώτο διήμερο του Μαρτίου, τα θυμάστε όλοι οι συνάδελφοι, τα είχαμε συζητήσει, επειδή η ΒΙΑΛ, η Μόρια, το Βαθύ ήταν γεμάτα και είχαμε και τον φόβο του κορωνοϊού τότε, γιατί δεν υπήρχαν τότε τα rapid test, όπως υπάρχουν τώρα, μείνανε στα λιμάνια. Στο λιμάνι της Σάμου, στο λιμάνι της Χίου, μπήκαν σκηνές. Τα θυμόμαστε αυτά. Αυτή δεν είναι η βέλτιστη λύση, ούτε για αυτούς που ήρθανε ούτε για την εθνική ασφάλεια σε εποχή έντασης. Άρα, σας απαντάω στο ερώτημα που θέσατε και σας λέω ότι για την προστασία της εθνικής ασφάλειας, πρέπει και στον Έβρο και στα νησιά να υπάρχουν κλειστά ελεγχόμενα κέντρα που, ειδικά σε μέρες έντασης, επιτρέπουν στην Ελληνική Αστυνομία να έχει τις συνθήκες ασφαλείας που απαιτούνται.

Ρωτήσατε για τη σίτιση και για τη λειτουργία των δομών. Όλα αυτά πληρώνονται αποκλειστικά από την Ευρωπαϊκή Ένωση. Όλα τα κονδύλια για το μεταναστευτικό χρεώνονται στην Ευρωπαϊκή Ένωση.

Στη συζήτηση της κυρίας Μπακαδήμα. Στόχος μας είναι οι δομές να είναι άδειες στα νησιά. Οι δομές δεν κατασκευάζονται επειδή βλέπουμε ροές τους επόμενους μήνες. Οι δομές κατασκευάζονται, ώστε, τα επόμενα χρόνια, να μη βρεθούμε σε απρόοπτο γεγονός, όπως βιώσαμε τον Φεβρουάριο και τον Μάρτιο του 2020, που εκεί, βέβαια, το Ελληνικό Λιμενικό, το Πολεμικό Ναυτικό, η Αστυνομία, μέσα σε δύο μέρες, μπόρεσαν και σφράγισαν τα θαλάσσια και τα χερσαία σύνορά μας. Σε μια εποχή που η Ιταλία βλέπει ροές, εμείς δεν αντιμετωπίζουμε ροές.

Οι προσφορές ήταν τρεις στον δεύτερο γύρο, ερώτηση της κυρίας Μπακαδήμα, ο Άκτωρ πρόσφερε 130.072.481 ευρώ, η ΤΕΡΝΑ πρόσφερε 124.645.000 ευρώ και ο ανάδοχος, η Εταιρεία Μυτιληναίος, 120.853.000 ευρώ με ΦΠΑ.

Κύριε Βίτσα, σας απάντησα. Να επανέλθω, σε περίπτωση που θέλετε να το συζητήσουμε κάποια στιγμή, για το θέμα της Ευρωπαϊκής Ένωσης – Τουρκίας.

Το 2016, ήρθε η Ευρώπη και μας επέβαλε αυτή την κοινή δήλωση. Γιατί; Γιατί το 2015, είχατε χάσει τον έλεγχο των συνόρων και αν δεν είχε γίνει η συμφωνία, την οποία εγώ θεωρώ θετική επί της αρχής, θα είχαμε τις αυξημένες ροές του 2015 και τα επόμενα χρόνια. Μετά τη συμφωνία, πράγματι, η μείωση των ροών ήταν πάρα πολύ μεγάλη.

Το πρόβλημα που υπήρχε σε αυτή τη συμφωνία ήταν η ερμηνεία που δεχθήκατε, ότι πρέπει να ολοκληρωθεί το άσυλο στα νησιά και εκεί έγινε η βάση της συμφόρησης. Αυτό, λοιπόν, ήταν το λάθος της συμφωνίας που πρέπει τώρα να αναστρέψουμε, γιατί αυτός είναι ο λόγος που δημιούργησε την ένταση.

Ο κ. Σαντορινιός, ευτυχώς, διόρθωσε τη δήλωσή του, να μην επανέλθουμε σε αυτό το θέμα, το έχουμε καλύψει.

Για το θέμα της τεχνικής υπηρεσίας, θέλω να σας πω ότι είναι ένα έλλειμα του Υπουργείου ότι δεν είχαμε τεχνική υπηρεσία με μόνιμους μηχανικούς, για να μπορούν να σηκώσουν δημόσια έργα. Θα προκηρυχθούν 20 θέσεις μόνιμων μηχανικών και με μία τριετή σύμβαση, που θα βγει μέσα στον Νοέμβριο και έχουν εγκριθεί από το ΑΣΕΠ.

Στην τελευταία συνεδρίαση του Υπουργικού Συμβουλίου, έγινε η κατανομή θέσεων του Υπουργείου Μετανάστευσης και Ασύλου, που θα βγουν σε νέο διαγωνισμό οι θέσεις του 2020 και οι θέσεις του 2021, όπου θα πάρουμε όλους τους απαραίτητους μηχανικούς που χρειάζονται, ώστε, στα τέλη του 2021, όπως έχει προβλεφθεί στη νομοθεσία, να φύγουν όλοι οι μετακλητοί και να μείνουμε πλέον με μια νέα γενιά δημοσίων υπαλλήλων μηχανικών.

Δυστυχώς, με το πρόγραμμα μετάταξης που έχουμε κάνει, μέχρι στιγμής, έχουμε μόνο έναν νέο μηχανικό, ο οποίος έχει επιλέξει να έρθει στην υπηρεσία.

Ευχαριστώ τους συναδέλφους της Συμπολίτευσης που, με στοιχεία, στήριξαν τη μεταναστευτική πολιτική της Κυβέρνησης και, πράγματι, τα πιο πολλά σχόλια της Αντιπολίτευσης ήταν πολιτικά και δεν στηρίχθηκαν σε αριθμούς και σε νούμερα.

Ως προς το θέμα της τεχνικής υπηρεσίας και της ανάλυσης, φυσικά και υπάρχουν όλες οι τεχνικές μελέτες και οι οποίες δόθηκαν στους συμμετέχοντες στον δεύτερο γύρο, για να μπορέσουν να κάνουν τις προσφορές τους, όπως προβλέπει η ακροαματική διαδικασία. Όλος ο διαγωνισμός είναι πλήρως χρηματοδοτούμενος από την Ευρωπαϊκή Ένωση, υπάρχει συντήρηση για ένα σύντομο χρονικό διάστημα, ως μέρος της εγγύησης μέσα στον διαγωνισμό για ένα χρόνο, ώστε να εξασφαλιστούμε ότι λειτουργεί σωστά.

 Για το θέμα των exits, θεωρώ ήταν μια πολύ σωστή πολιτική η επιλογή μας να φεύγουν από τις δομές φιλοξενίας και από το ΕΣΤΙΑ μετά από ένα μήνα όσοι δικαιούνται διεθνούς προστασίας. Όσες οργανώσεις ΜΚΟ που συμμετέχουν στο πρόγραμμα ζήτησαν από τα δικαστήρια ασφαλιστικά μέτρα, τα πήραν μέσα σε 10 με 15 μέρες. Για όσους δεν ζήτησαν ασφαλιστικά μέτρα, υπάρχει ένα μεγάλο θέμα, γιατί εμείς δεν μπορούμε να χρηματοδοτήσουμε αυτά τα διαμερίσματα, ούτε η Ευρωπαϊκή Ένωση μπορεί να χρηματοδοτήσει.

Είναι κάτι το οποίο το έχουμε μεταφέρει σε όλους τους παρόχους, από την ώρα που άλλαξε το πρόγραμμα. Αν, μέσα στο διαμέρισμα, μένει κάποιος ο οποίος δεν δικαιούται διαμονής, είναι μη ωφελούμενος, δε μπορεί το ελληνικό δημόσιο, παρότι είναι ευρωπαϊκά τα κονδύλια, να τα χρηματοδοτήσουμε.

Μίλησε ο κ. Ζαχαριάδης για το θέμα του covid. Θέλω να σας πω ότι συνολικά, στην πρώτη φάση της πανδημίας, δεν είχαμε καμία απώλεια ανθρώπινης ζωής στο μεταναστευτικό. Είχαμε 216 κρούσματα, κανένα κρούσμα στις δομές των νησιών, που, σας θυμίζω, σ’ αυτήν την αίθουσα, προβλέπατε την ολική καταστροφή στις δομές των νησιών.

Τελικά, δεν είχαμε κανένα κρούσμα στη φάση της πανδημίας και καμία απώλεια ανθρώπινης ζωής. Μέχρι σήμερα, συνολικά, στη χώρα μας, από την έναρξη της πανδημίας, σε 92.000 διαμένοντες που είχαμε τον Ιανουάριο του 2020, στις δομές έχουμε 755 κρούσματα και μία απώλεια ανθρώπινης ζωής, που, φυσικά, πάλι, είναι ένας άνθρωπος περισσότερος απ’ ό,τι θα θέλαμε, αλλά δεν διαφέρει από οποιονδήποτε άλλο γενικό πληθυσμό.

Σχετικά με τα νούμερα, πάντως, γενικά, θα το καταθέσω και στα πρακτικά, κάθε μήνα, δίνουμε αναλυτικό ρεπορτάζ, με σελίδες αριθμών, που δίνουμε όλα τα στοιχεία που χρειάζονται για τις αφίξεις, για τις αποφάσεις ασύλου, πόσες εκκρεμούν σε πρώτο και δεύτερο βαθμό, συγκριτικά με τα προηγούμενα έτη, με τους προηγούμενους μήνες κ.λπ.. Υπάρχει η απόλυτη διαφάνεια στη διαχείριση του μεταναστευτικού.

Τώρα, κλείνοντας, με τον φίλο μου, τον κ. Μουζάλα, για το πώς μπορούμε να λέμε ψέματα όταν σας λέμε ακριβείς αριθμούς, αυτό είναι κάτι εντυπωσιακό στη σημερινή συζήτηση, μόνο η Αριστερά μπορεί να λέει ότι λέμε και ψέματα και ότι έχουμε και τα στοιχεία.

Και για να κλείσω χαριτολογώντας, θυμηθήκατε ένα απόφθεγμα για τους βρετανικούς αγώνες ξιφασκίας. Θέλω να σας απαντήσω γι’ αυτό, αλλά θα σας απαντήσω εκτός συνεδρίασης.

Σας ευχαριστώ πάρα πολύ.

 **ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κύριε Βίτσα, αντιλαμβάνομαι ότι είναι πολύ ενδιαφέρουσα η συζήτηση. Θα συνεχισθεί, κατ’ ανάγκη, την παραπάνω Δευτέρα 19 του μηνός, οπότε θα έχουμε την ευκαιρία.

**ΔΗΜΗΤΡΙΟΣ ΒΙΤΣΑΣ:** Κύριε Πρόεδρε, αφορά στη σύμβαση.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Ορίστε, κύριε Βίτσα, έχετε τον λόγο.

**ΔΗΜΗΤΡΙΟΣ ΒΙΤΣΑΣ:** Ο Υπουργός είπε ότι τα 120 εκατομμύρια, τα οποία μας λέτε ότι βγαίνουν από το ΠΔΕ (Πρόγραμμα Δημοσίων Επενδύσεων), θα δοθούν από την Ευρωπαϊκή Επιτροπή. Έτσι δεν μας είπατε; Γι’ αυτό, υπάρχει κάποιο χαρτί που να το λέει, κάποια απόφαση της Ευρωπαϊκής Επιτροπής; Θα ήταν ενδιαφέρον. Ρωτάω τελείως αγαθά, γιατί, αν υπάρχει, γιατί παίρνουμε από το ΠΔΕ;

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κύριε Υπουργέ, δώστε και εσείς μια «καλοκάγαθη» απάντηση. Ορίστε.

**ΠΑΝΑΓΙΩΤΗΣ (ΝΟΤΗΣ) ΜΗΤΑΡΑΚΗΣ (Υπουργός Μετανάστευσης και Ασύλου):** Είναι 100% συγχρηματοδοτούμενο. Είχε εκδοθεί το Award Decision DG HOME. Θα το καταθέσω στα πρακτικά της σημερινής συνεδρίασης. Το έργο μπαίνει στο ΠΔΕ, στο συγχρηματοδοτούμενο. Ξεκινά η διαγωνιστική διαδικασία. Ήρθε η έγκριση και αυτό όλο θα πάει τώρα στο EMAS (EMERGENCY ASSISTANCE).

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κυρίες και κύριοι συνάδελφοι, τα ζητήματα είναι ενδιαφέροντα πάντοτε που αφορούν το μεταναστευτικό-προσφυγικό, γιατί, προφανώς, απασχολούν έντονα και την ελληνική κοινωνία.

Θα έχουμε τη δυνατότητα, στην κοινή συνεδρίαση της Επιτροπής μας με την Επιτροπή Ευρωπαϊκών Υποθέσεων, τη Δευτέρα 19 του μηνός, να εμβαθύνουμε και πάλι στο ζήτημα αυτό.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αυγερινοπούλου Διονυσία – Θεοδώρα, Βούλτεψη Σοφία, Γιαννάκου Μαριορή (Μαριέττα), Ζεμπίλης Αθανάσιος, Καππάτος Παναγής, Καρασμάνης Γεώργιος, Κοτρωνιάς Γεώργιος, Κωνσταντινίδης Ευστάθιος, Μάνη – Παπαδημητρίου Άννα, Παππάς Ιωάννης, Λοβέρδος Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Ζαχαριάδης Κωνσταντίνος, Βίτσας Δημήτριος, Μουζάλας Ιωάννης, Πούλου Παναγιού (Γιώτα), Πουλάς Ανδρέας, Καμίνης Γεώργιος, Κομνηνάκα Μαρία, Μυλωνάκης Αντώνιος και Μπακαδήμα Φωτεινή.

Τέλος και περί ώρα 19.15΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΜΑΞΙΜΟΣ ΧΑΡΑΚΟΠΟΥΛΟΣ ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ**